Piatok 26. októbra 2012

Trhy s finančnými nástrojmi a zrušenie smernice 2004/39/ES ***I

P7_TA(2012)0406

Pozmeňujúce a doplňujúce návrhy Európskeho parlamentu prijaté 26. októbra 2012 k návrhu smernice Európskeho parlamentu a Rady o trhoch s finančnými nástrojmi, ktorou sa zrušuje smernica Európskeho parlamentu a Rady 2004/39/ES (prepracované znenie) (COM(2011)0656 – C7-0382/2011 – 2011/0298(COD)) (1)

2014/C 72 E/22

(Riadny legislatívny postup – prepracovanie)

[Pozmeňujúci a doplňujúci návrh 1, pokiaľ nie je uvedené inak]

POZMEŇUJÚCE A DOPLŇUJÚCE NÁVRHY EURÓPSKEHO PARLAMENTU (2)

k návrhu Komisie

(1) Vec bola následne vrátená výboru v súlade s článkom 57 ods. 2 druhým pododsekom rokovacieho poriadku (A7-0306/2012).

(2) Pozmeňujúce a doplňujúce návrhy: nový alebo zmenený text je vyznačený hrubou kurzívou; vypustenia sa označujú symbolom ▐.

Piatok 26. októbra 2012

SMERNICA EURÓPSKEHO PARLAMENTU A RADY

o trhoch s finančnými nástrojmi, ktorou sa zrušuje smernica Európskeho parlamentu a Rady 2004/39/ES

(prepracované znenie)

(Text s významom pre EHP)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 53 ods. 1,

so zreteľom na návrh Komisie,

po predložení návrhu legislatívneho aktu národným parlamentom,

so zreteľom na stanovisko Európskej centrálnej banky (1),

so zreteľom na stanovisko Európskeho hospodárskeho a sociálneho výboru (2),

konajúc v súlade s riadnym legislatívnym postupom (3),

keďže:

(1) Smernica Európskeho parlamentu a Rady 2004/39/ES z 21. apríla 2004 o trhoch s finančnými nástrojmi (4) bola opakovane podstatným spôsobom zmenená a doplnená. Pri príležitosti ďalších zmien a doplnení je z dôvodu prehľadnosti vhodné túto smernicu prepracovať.

(2) Smernica Rady 93/22/EHS z 10. mája 1993 o investičných službách v oblasti cenných papierov (5) mala za úlohu ustanoviť podmienky, na základe ktorých by investičné spoločnosti a banky, ktorým bolo udelené povolenie, mohli poskytovať určené služby alebo zriaďovať pobočky v iných členských štátoch na základe povolenia a dohľadu domovskej krajiny. Na tento účel sa uvedená smernica zamerala na zosúladenie požiadaviek na počiatočné povolenie a na činnosť investičných spoločností vrátane pravidiel výkonu činnosti. Tiež zabezpečila zosúladenie niektorých podmienok upravujúcich činnosť regulovaných trhov.

(3) V ostatných rokoch sa stalo viac investorov aktívnymi na finančných trhoch a ponúka sa im ešte komplexnejší rozsiahly súbor služieb a nástrojov. Vzhľadom na tento vývoj by mal právny rámec Európskej únie zahŕňať celý rozsah aktivít orientovaných na investorov. Na tento účel je potrebné zabezpečiť potrebnú úroveň zosúladenia, aby sa investorom poskytla vysoká úroveň ochrany a aby sa investičným spoločnostiam umožnilo poskytovať služby v celej Európskej únii v rámci vnútorného trhu na základe dohľadu domovskej krajiny. Vzhľadom na uvedené sa smernica 93/22/EHS nahradila smernicou 2004/39/ES.

(4) Finančná kríza odhalila nedostatky vo fungovaní a transparentnosti finančných trhov. Vývoj finančných trhov odhalil potrebu posilniť rámec pre reguláciu trhov s finančnými nástrojmi vrátane prípadov, v ktorých obchodovanie na takýchto trhoch prebieha mimo burzy , s cieľom zvýšiť transparentnosť, lepšie chrániť investorov, posilniť dôveru, zaoberať sa neregulovanými oblasťami a zabezpečiť, aby orgány dohľadu dostali primerané právomoci na plnenie svojich úloh.

(5) Regulačné orgány sa zhodujú na medzinárodnej úrovni, že nedostatky v správe a riadení mnohých finančných inštitúcií vrátane chýbajúcich účinných bŕzd a protiváh medzi nimi predstavujú faktor, ktorý prispel k finančnej kríze. Nadmerné a neobozretné riskovanie môže viesť k zlyhaniu jednotlivých finančných inštitúcií a k systémovým problémom v členských štátoch a na celom svete. Nezodpovedné správanie spoločností poskytujúcich služby klientom môže viesť k poškodeniu investorov a k strate ich dôvery. V záujme riešenia potenciálne škodlivého účinku týchto nedostatkov mechanizmov správy a riadenia spoločností by sa ustanovenia tejto smernice mali doplniť podrobnejšími zásadami a minimálnymi normami. Tieto zásady a normy by sa mali uplatňovať s ohľadom na povahu, veľkosť a zložitosť investičných spoločností. Bez ohľadu na povinnosti akcionárov zabezpečiť, aby rady riadne vykonávali svoje povinnosti, by príslušné opatrenia mali zahŕňať obmedzenia počtu riadiacich funkcií, ktoré riaditelia finančných inštitúcií môžu vykonávať. Tieto opatrenia by sa mali uplatňovať spôsobom, ktorý zohľadní požiadavky na účinné riadenie takýchto inštitúcií a ktorý zároveň v prípade potreby umožní riaditeľom takýchto spoločností pokračovať najmä vo funkcii riaditeľov neziskových organizácií v súlade so sociálnou zodpovednosťou podnikov.

(6) Skupina na vysokej úrovni pre finančný dohľad v Európskej únii vyzvala Európsku úniu, aby vypracovala harmonizovanejší súbor opatrení finančnej regulácie. V kontexte budúcej európskej architektúry dohľadu sa na zasadnutí Európskej rady 18. a 19. júna 2009 zdôraznila aj potreba stanoviť jednotný európsky súbor pravidiel vzťahujúcich sa na všetky finančné inštitúcie na jednotnom trhu.

(7) Vzhľadom na uvedené skutočnosti je smernica 2004/39/ES v súčasnosti sčasti prepracovaná ako táto nová smernica a sčasti nahradená nariadením (EÚ) č. …/… [MiFIR]. Oba právne nástroje by spolu mali tvoriť právny rámec upravujúci požiadavky vzťahujúce sa na investičné spoločnosti, regulované trhy, poskytovateľov služieb oznamovania údajov a spoločnosti z tretích krajín, ktoré poskytujú investičné služby alebo činnosti v Európskej únii. Táto smernica by sa preto mala vykladať spolu s nariadením. Táto smernica by mala obsahovať ustanovenia upravujúce udeľovanie povolenia na činnosť, nadobúdanie kvalifikovanej účasti, uplatňovanie slobody usadiť sa a slobody poskytovať služby, podmienky výkonu činnosti investičných spoločností na zabezpečenie ochrany investorov, právomoci orgánov dohľadu domovských a hostiteľských členských štátov a režim sankcií. Keďže hlavný cieľ a predmet úpravy tohto návrhu je harmonizovať vnútroštátne ustanovenia týkajúce sa uvedených oblastí, návrh by mal vychádzať z článku 53 ods. 1 Zmluvy o fungovaní Európskej únie (ZFEÚ). Forma smernice je vhodná preto, aby bolo v prípade nutnosti možné prispôsobiť vykonávacie ustanovenia v oblastiach pôsobnosti tejto smernice špecifikám konkrétneho trhu a právneho systému v každom členskom štáte.

(8) Je potrebné zahrnúť do zoznamu finančných nástrojov ▐ deriváty komodít a iné nástroje, ktoré sú vytvorené a obchodované takým spôsobom, že sú podľa regulačných aspektov porovnateľné s tradičnými finančnými nástrojmi. Zmluvy o poistení na činnosti tried stanovených v prílohe I smernice Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (6), ak boli uzatvorené s poisťovňou, zaisťovňou, poisťovňou alebo zaisťovňou tretej krajiny, nie sú deriváty alebo derivátové kontrakty na účely tejto smernice.

(9) Na spotových sekundárnych trhoch s emisnými kvótami sa vyskytli prípady rôznych podvodných praktík, ktoré by mohli narušiť dôveru v systémy obchodovania s emisnými kvótami stanovené v smernici Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve (7), a prijímajú sa opatrenia na posilnenie systému registrov emisných kvót a podmienok na otvorenie účtu na obchodovanie s emisnými kvótami. S cieľom posilniť integritu a chrániť efektívne fungovanie týchto trhov vrátane komplexného dohľadu nad činnosťou obchodovania je vhodné doplniť opatrenia prijaté na základe smernice 2003/87/ES úplným zahrnutím emisných kvót do rámca pôsobnosti tejto smernice a nariadenia (EÚ) č. …/… [MAR] ▐. Naopak, treba objasniť, že spotové devízové transakcie nespadajú do rozsahu tejto smernice, aj keď menové deriváty v nej zahrnuté sú.

(10) Cieľom tejto smernice je zahrnúť podniky, predmetom bežného podnikania alebo činnosti ktorých je poskytovanie investičných služieb a/alebo vykonávanie investičných činností na profesionálnom základe. Jej pôsobnosť by sa preto nemala vzťahovať na žiadnu osobu s inou profesionálnou činnosťou.

(11) Je potrebné zriadiť komplexný regulačný systém upravujúci vykonávanie transakcií s finančnými nástrojmi bez ohľadu na metódy obchodovania použité na uzavretie týchto transakcií, ako aj na zabezpečenie vysokej kvality pri uskutočňovaní investorských transakcií a na zachovanie integrity a celkovej efektívnosti finančného systému. Mal by sa zabezpečiť koherentný a riziko zohľadňujúci rámec pre reguláciu najdôležitejších druhov systémov vykonávania pokynov, ktoré sa v súčasnosti uskutočňujú na európskom finančnom trhu. Je potrebné uznať vznik novej generácie organizovaných obchodných systémov popri regulovaných trhoch, ktoré by mali podliehať povinnostiam zameraným na zachovanie efektívneho a riadneho fungovania finančných trhov, a zabezpečiť, aby takéto organizované obchodné systémy nevyužívali medzery v regulácii .

(12) Všetky miesta obchodovania, a to regulované trhy, multilaterálne obchodné systémy (MTF) a organizované obchodné systémy (OTF) by mali stanoviť transparentné pravidlá upravujúce prístup k systému. Kým však regulované trhy a MTF by mali zostať podrobené ▐ rovnakým požiadavkám týkajúcim sa toho, koho môžu povoliť ako členov alebo účastníkov, OTF by mali byť schopné stanoviť a obmedziť prístup okrem iného na základe úlohy a povinností, ktoré majú vo vzťahu ku svojim klientom. ▐ Miesta obchodovania by mali byť schopné umožniť užívateľom špecifikovať typ toku pokynov, aby ich pokyny boli v súlade s pokynmi zadanými pred vstupom do systému za predpokladu, že sa tak deje otvoreným a transparentným spôsobom a nediskriminačne zo strany organizátora platformy.

(13) ▐ Systematickí internalizátori by sa mali vymedziť ako investičné spoločnosti, ktoré na organizovanom, pravidelnom a systematickom základe obchodujú na vlastný účet vykonávaním pokynov klientov mimo regulovaného trhu, MTF alebo OTF v bilaterálnom systéme . V snahe zabezpečiť objektívne a účinné uplatňovanie tejto definície na investičné spoločnosti by každé dvojstranné obchodovanie, ktoré sa vykonáva s klientmi, malo byť relevantné a kvantitatívne kritériá by mali dopĺňať kvalitatívne kritériá na identifikáciu investičných spoločností, ktoré sú povinné registrovať sa ako systematickí internalizátori, podľa článku 21 nariadenia Komisie (ES) č. 1287/2006 z 10. augusta 2006, ktorým sa vykonáva smernica Európskeho parlamentu a Rady 2004/39/ES, pokiaľ ide o povinnosti pri vedení záznamov pre investičné spoločnosti, oznamovanie transakcií, transparentnosť trhu, prijatie finančných nástrojov na obchodovanie a vymedzené pojmy na účely tejto smernice (8). Hoci miesta obchodovania sú platformy , v ktorých nastáva interakcia záujmov viacerých tretích strán kúpiť a predať, systematickému internalizátorovi by sa nemalo povoliť spájať záujmy tretích strán kúpiť a predať funkčne rovnakým spôsobom ako miesto obchodovania .

(14) Osoby spravujúce svoje vlastné aktíva a podniky, ktoré neposkytujú investičné služby a/alebo nevykonávajú iné investičné činnosti ako obchodovanie na vlastný účet, by nemali patriť do rozsahu pôsobnosti tejto smernice, okrem prípadu, ak sú tvorcami trhu, členmi alebo účastníkmi regulovaného trhu alebo MTF alebo vykonávajú pokyny klientov prostredníctvom obchodovania na vlastný účet. Výnimkou je, že do rozsahu pôsobnosti tejto smernice by nemali byť zahrnuté osoby, ktoré obchodujú na vlastný účet s finančnými nástrojmi ako členovia alebo účastníci regulovaného trhu alebo MTF aj ako tvorcovia trhu v súvislosti s komoditnými derivátmi, emisnými kvótami alebo ich derivátmi, formou vedľajšej činnosti k svojej hlavnej činnosti, ktorá na skupinovom základe nepredstavuje poskytovanie investičných služieb v zmysle tejto smernice ani bankových služieb v zmysle smernice Európskeho parlamentu a Rady 2006/48/ES zo 14. júna 2006 o začatí a vykonávaní činností úverových inštitúcií (9). Technické kritériá pre stanovenie, kedy je činnosť vedľajšia vo vzťahu k takejto hlavnej činnosti, by sa mali spresniť v regulačných technických predpisoch so zreteľom na kritériá špecifikované v tejto smernici, ktoré by mali zahŕňať rozsah činnosti a mieru, v ktorej znižuje riziká vyplývajúce z hlavnej činnosti . Obchodovanie na vlastný účet vykonávaním pokynov klientov by malo zahŕňať spoločnosti vykonávajúce pokyny rôznych klientov na základe párovania pokynov na svoj účet (back to back trading), ktoré by sa mali považovať za konajúce na vlastný účet a mali by podliehať ustanoveniam tejto smernice, ktoré sa vzťahujú na vykonávanie pokynov v mene klientov, ako aj na obchodovanie na vlastný účet. Vykonávanie pokynov s finančnými nástrojmi ako vedľajšia činnosť medzi dvoma osobami, ktorých hlavnou činnosťou na skupinovom základe nie je poskytovanie investičných služieb v zmysle tejto smernice, ani bankových služieb v zmysle smernice 2006/48/ES, by sa nemalo považovať za obchodovanie na vlastný účet vykonávaním pokynov klientov.

(15) Odkazy na osoby v texte by sa mali chápať ako odkazy na fyzické a aj právnické osoby.

(16) Mali by sa vylúčiť poisťovne, ktorých činnosti podliehajú primeranému dohľadu príslušnými orgánmi prudenciálneho dohľadu a na ktoré sa vzťahuje smernica 2009/138/ES, okrem určitých ustanovení týkajúcich sa poistných produktov používaných ako investičné nástroje. Investície sa klientom často predávajú vo forme poistných zmlúv ako alternatíva alebo náhrada za finančné nástroje regulované podľa tejto smernice. Na zabezpečenie konzistentnej ochrany pre retailových klientov je dôležité, aby investície v rámci poistných zmlúv podliehali rovnakému uplatňovaniu obchodných noriem, najmä tie, ktoré sa týkajú riešenia konfliktov záujmov, obmedzení stimulov a pravidiel na zabezpečenie vhodného poradenstva alebo primeraného predaja bez poskytnutia poradenstva. Požiadavky v tejto smernici týkajúce sa ochrany investorov a konfliktu záujmov by sa preto mali rovnako vzťahovať aj na tie investície, ktoré sú zahrnuté do poistných zmlúv a mala by sa zabezpečiť koordinácia medzi touto smernicou a ďalšími príslušnými právnymi predpismi vrátane smernice Európskeho parlamentu a Rady 2002/92/ES z 9. decembra 2002 o sprostredkovaní poistenia (10).

(17) Táto smernica by sa nemala vzťahovať na osoby, ktoré neposkytujú služby iným tretím stranám, ale výlučne svojmu materskému podniku, dcérskemu podniku alebo inému dcérskemu podniku svojho materského podniku.

(18) Osoby, ktoré poskytujú investičné služby iba príležitostne v rámci profesijnej činnosti, by sa mali tiež vylúčiť z pôsobnosti tejto smernice za predpokladu, že činnosť je regulovaná a príslušné pravidlá nezakazujú príležitostné poskytovanie investičných služieb.

(19) Táto smernica by sa nemala vzťahovať na osoby, ktoré poskytujú investičné služby pozostávajúce výhradne zo správy zamestnaneckých podielových systémov a ktoré teda neposkytujú investičné služby tretím stranám.

(20) Z pôsobnosti tejto smernice je potrebné vylúčiť centrálne banky a iné orgány vykonávajúce podobné funkcie, ako aj všetky orgány verejnej moci poverené alebo podieľajúce sa na správe verejného dlhu, čo zahŕňa s tým súvisiace investovanie, s výnimkou orgánov, ktoré sú čiastočne alebo úplne vo vlastníctve štátu a ktoré zohrávajú komerčnú úlohu alebo úlohu súvisiacu s nadobúdaním účastí.

(21) V snahe spresniť režim výnimiek pre Európsky systém centrálnych bánk, ostatné vnútroštátne orgány vykonávajúce podobné funkcie a pre orgány vstupujúce do riadenia verejného dlhu je vhodné obmedziť tieto výnimky na orgány a inštitúcie, ktoré vykonávajú svoje funkcie v súlade s právnymi predpismi jedného členského štátu alebo v súlade s právnymi predpismi Európskej únie, ako aj na medzinárodné organizácie, ktorých členmi sú jeden členský štát alebo viaceré členské štáty.

(22) Z pôsobnosti tejto smernice je potrebné vylúčiť podniky kolektívneho investovania a penzijné fondy nezávisle od toho, či sú, alebo nie sú koordinované na úrovni Európskej únie, a depozitárov alebo správcov takýchto podnikov, keďže podliehajú osobitným pravidlám priamo prispôsobeným ich činnosti.

(22a) Pre dobré fungovanie vnútorného trhu s elektrickou energiou a zemným plynom a na vykonávanie úloh prevádzkovateľov prenosových sústav podľa smernice 2009/72/ES (11), smernice 2009/73/ES (12), nariadenia (ES) č. 714/2009 (13), nariadenia (ES) č. 715/2009 (14) alebo podľa sieťových predpisov a usmernení prijatých podľa uvedených nariadení je potrebné, aby prevádzkovatelia prenosových sústav mali výnimku pri vydávaní prenosových práv, a to buď vo forme fyzických kapacitných práv alebo finančných kapacitných práv, ako aj pri poskytovaní platformy pre sekundárne obchodovanie.

(23) Aby príslušná osoba mohla byť vyňatá z pôsobnosti tejto smernice, mala by neustále spĺňať podmienky ustanovené pre takéto vyňatie. Ide najmä o prípad, ak osoba poskytuje investičné služby alebo vykonáva investičné činnosti a je vyňatá z pôsobnosti tejto smernice, pretože takéto služby alebo činnosti sú vedľajšie k jej hlavnej činnosti, ak pri posúdení na skupinovom základe by sa malo prestať na ňu vzťahovať vyňatie týkajúce sa vedľajších služieb, ak poskytovanie týchto služieb alebo činností prestane byť vedľajšie k jej hlavnej obchodnej činnosti.

(24) Osoby, ktoré poskytujú investičné služby a/alebo vykonávajú investičné činnosti, na ktoré sa vzťahuje táto smernica, by mali podliehať udeleniu povolenia ich domovskými členskými štátmi, aby sa ochránili investori a stabilita finančného systému.

(25) Úverové inštitúcie, ktoré získali povolenie podľa smernice 2006/48/ES by na poskytovanie investičných služieb alebo vykonávanie investičných činností nemali potrebovať ďalšie povolenie podľa tejto smernice. Keď sa úverová inštitúcia rozhodne poskytovať investičné služby alebo vykonávať investičné činnosti, príslušné orgány by mali pred udelením povolenia overiť, či spĺňa príslušné ustanovenia tejto smernice.

(26) Štruktúrované vklady vznikli ako forma investičného produktu, nevzťahujú sa však na ne žiadne právne predpisy na ochranu investorov na úrovni Európskej únie, kým na ostatné štruktúrované investície sa tieto právne predpisy vzťahujú. Je preto vhodné posilniť dôveru investorov a zabezpečiť jednotnejšie zaobchádzanie v rámci regulácie, pokiaľ ide o distribúciu rôznych balíkov retailových investičných produktov, v snahe zabezpečiť primeranú úroveň ochrany investorov na úrovni Európskej únie. Štruktúrované vklady je preto vhodné zahrnúť do rozsahu pôsobnosti tejto smernice. V tomto ohľade je potrebné spresniť, že keďže štruktúrované vklady predstavujú formu investičného produktu, nezahŕňajú jednoduché vklady spojené len s úrokovou sadzbou ako Euribor alebo Libor, bez ohľadu na to, či sú úrokové sadzby vopred stanovené, alebo či sú pevné alebo pohyblivé. Takéto jednoduché vklady preto nepatria do pôsobnosti tejto smernice.

(27) S cieľom posilniť ochranu investorov v Európskej únii je vhodné obmedziť podmienky, za ktorých môžu členské štáty vylúčiť z uplatňovania tejto smernice osoby poskytujúce investičné služby klientom, ktorí v dôsledku toho nie sú chránení na základe tejto smernice. Je vhodné predovšetkým vyžadovať, aby členské štáty uplatňovali voči týmto osobám požiadavky, ktoré sú aspoň podobné ako požiadavky stanovené v tejto smernici, najmä vo fáze udeľovania povolenia, pri posudzovaní ich dobrého mena a skúseností, ako aj vhodnosti akcionárov, pri posudzovaní podmienok na počiatočné povolenie a priebežný dohľad, ako aj na povinnosti týkajúce sa výkonu činnosti.

(28) Keď investičná spoločnosť poskytuje nepravidelne jednu alebo viac investičných služieb, na ktoré sa nevzťahuje jej povolenie, alebo vykonáva nepravidelne jednu alebo viac investičných činností, na ktoré sa nevzťahuje jej povolenie, podľa tejto smernice by nemala potrebovať ďalšie povolenie.

(29) Na účely tejto smernice by medzi činnosti prijímania a postúpenia pokynov malo patriť aj spájanie dvoch alebo viacerých investorov, čím sa umožní transakcia medzi týmito investormi.

(30) Investičné spoločnosti a úverové inštitúcie, ktoré predávajú finančné nástroje, ktoré samy emitujú, by mali podliehať ustanoveniam tejto smernice, keď poskytujú svojim klientom investičné poradenstvo. V snahe odstrániť neistotu a posilniť ochranu investorov je vhodné ustanoviť, že táto smernica sa uplatňuje, keď investičné spoločnosti a úverové inštitúcie predávajú na primárnom trhu nimi emitované finančné nástroje bez poskytnutia poradenstva. Na tento účel by sa mala rozšíriť definícia služby vykonávania pokynov v mene klientov.

(31) Zásady vzájomného uznávania a dohľadu domovského členského štátu si vyžadujú, aby príslušné orgány členských štátov neudelili alebo aby odobrali povolenie v prípade, keď z obsahu obchodných plánov, geografického rozloženia alebo zo skutočne vykonávaných činností je zrejmé, že si investičná spoločnosť vybrala právny systém niektorého členského štátu preto, aby sa vyhla prísnejším pravidlám, ktoré platia v inom členskom štáte, na území ktorého mieni vykonávať alebo vykonáva väčšiu časť svojich činností. Investičná spoločnosť, ktorá je právnickou osobou, by mala získať povolenie v členskom štáte, v ktorom má svoje registrované sídlo. Investičná spoločnosť, ktorá nie je právnickou osobou, by mala získať povolenie v členskom štáte, v ktorom má svoje ústredie. Okrem toho by mali členské štáty vyžadovať, aby ústredie investičnej spoločnosti bolo vždy situované v jeho domovskom členskom štáte a aby tam skutočne pôsobilo.

(32) Smernicou Európskeho parlamentu a Rady 2007/44/ES z 5. septembra 2007 v súvislosti s procesnými pravidlami a kritériami hodnotenia obozretného posudzovania nadobudnutí a zvýšení podielov vo finančnom sektore (15), sa stanovili podrobné kritériá obozretného posudzovania navrhovaných nadobudnutí v investičnej spoločnosti a postup ich uplatňovania. S cieľom zabezpečiť vo vzťahu k procesu posudzovania, ako aj k jeho výsledku právnu istotu, zrozumiteľnosť a predvídateľnosť je vhodné potvrdiť kritériá a proces obozretného posudzovania podľa smernice 2007/44/ES. Príslušné orgány by mali hodnotiť najmä vhodnosť navrhovaného nadobúdateľa a finančné zdravie navrhovaného nadobudnutia na základe všetkých týchto kritérií: dobré meno navrhovaného nadobúdateľa; dobré meno a skúsenosti každej osoby, ktorá bude riadiť činnosť investičnej spoločnosti; finančné zdravie navrhovaného nadobúdateľa; fakt, či investičná spoločnosť bude schopná splniť požiadavky obozretného podmikania vyplývajúce z tejto smernice a ostatných smerníc, najmä smerníc 2002/87/ES (16) a 2006/49/ES (17); fakt, či toto nadobudnutie zvýši konflikt záujmov; fakt, či existujú primerané dôvody predpokladať, že v súvislosti s navrhovaným nadobudnutím dochádza alebo došlo k praniu špinavých peňazí alebo financovaniu terorizmu alebo k pokusom o ne v zmysle článku 1 smernice 2005/60/ES (18), alebo že by sa navrhovaným nadobudnutím mohlo zvýšiť ich riziko.

(33) Investičná spoločnosť, ktorá získala povolenie vo svojom domovskom členskom štáte, by mala mať oprávnenie poskytovať investičné služby alebo vykonávať investičné činnosti v rámci celej Európskej únie bez toho, aby žiadala o zvláštne povolenie od príslušného orgánu členského štátu, v ktorom má záujem poskytovať takéto služby alebo vykonávať takéto činnosti.

(34) Keďže určité investičné spoločnosti sú vyňaté z určitých povinností uložených smernicou Európskeho parlamentu a Rady 2006/49/ES, tieto spoločnosti by povinne mali mať buď minimálnu výšku základného imania, alebo poistenie zodpovednosti za škodu spôsobenú pri výkone povolania alebo ich kombináciu. Úpravy výšky tohto poistenia by mali zohľadňovať úpravy vykonané v rámci smernice 2002/92/ES. Týmto konkrétnym postupom na účely kapitálovej primeranosti by nemalo byť dotknuté žiadne rozhodnutie týkajúce sa príslušného postupu vzhľadom na tieto spoločnosti podľa budúcich zmien právnych predpisov Európskej únie o kapitálovej primeranosti.

(35) Keďže pôsobnosť predpisov o obozretnosti by sa mala obmedziť na tie subjekty, ktoré na základe toho, že profesionálne vedú obchodnú knihu, predstavujú zdroj rizika protistrany pre ostatných účastníkov trhu, subjekty, ktoré obchodujú s finančnými nástrojmi na vlastný účet vrátane tých komoditných derivátov, na ktoré sa vzťahuje táto smernica, a tie subjekty, ktoré poskytujú investičné služby v oblasti komoditných derivátov klientom v rámci ich hlavnej obchodnej činnosti ako vedľajšiu činnosť pri posúdení na skupinovom základe za predpokladu, že táto hlavná činnosť nie je poskytovaním investičných služieb v zmysle tejto smernice, by sa mali vyňať z pôsobnosti tejto smernice.

(36) Na ochranu vlastníckych a iných obdobných práv investora súvisiacich s cennými papiermi a jeho práv súvisiacich s financiami zverenými spoločnosti by sa tieto práva mali predovšetkým uchovávať oddelene od práv spoločnosti; táto zásada by však nemala brániť spoločnosti v obchodovaní vo vlastnom mene, ale na účet investora, ak to vyžaduje samotná povaha transakcie a ak s tým investor súhlasí, napríklad v prípade pôžičky cenných papierov.

(37) Požiadavky týkajúce sa ochrany aktív klienta sú kľúčovým nástrojom na ochranu klientov pri poskytovaní služieb a činností. Tieto požiadavky je možné vylúčiť, keď sa na investičnú spoločnosť prevedie úplné vlastníctvo finančných prostriedkov a finančného nástroja na účely pokrytia akýchkoľvek súčasných alebo budúcich skutočných, podmienených alebo prípadných povinností. Táto široká možnosť môže vytvárať neistotu a ohroziť účinnosť požiadaviek týkajúcich sa ochrany aktív klientov. Preto aspoň v prípade aktív retailových klientov je primerané obmedziť možnosť, aby investičné spoločnosti uzatvárali dohody o finančnej záruke s prevodom vlastníckeho práva vymedzené v smernici Európskeho parlamentu a Rady 2002/47/ES zo 6. júna 2002 o dohodách o finančných zárukách (19), na účel zabezpečenia alebo iného pokrytia svojich povinností.

(38) Je potrebné posilniť úlohu riadiacich orgánov investičných spoločností pri zabezpečení riadneho a obozretného riadenia spoločností, podpory integrity trhu a záujmov investorov. V záujme súdržného prístupu k riadeniu a správe je potrebné čo najviac zosúladiť požiadavky na investičné spoločnosti s požiadavkami uvedenými v smernici …/…/EÚ [CRD IV] a zabezpečiť, aby takéto požiadavky zodpovedali povahe, rozsahu a zložitosti ich podnikania. Aby sa predišlo konfliktu záujmov, výkonný člen riadiaceho orgánu investičnej spoločnosti by nemal byť aj výkonným členom riadiaceho orgánu miesta obchodovania, ale mohol by byť nevýkonným členom takéhoto riadiaceho orgánu napríklad s cieľom zabezpečiť účasť používateľa na rozhodovaní. Riadiaci orgán investičnej spoločnosti by mal vždy venovať dostatok času a mať primerané vedomosti, zručnosti a skúsenosti, aby bol schopný chápať činnosť investičnej spoločnosti a jej hlavné riziko. V snahe zabrániť skupinovému rozmýšľaniu a uľahčiť kritické spochybňovanie by predstavenstvá investičných spoločností mali byť dostatočne rôznorodé, pokiaľ ide o vek, rod, pôvod, vzdelanie a profesionálne zázemie, aby zabezpečovali rôznosť názorov a skúseností. Rovnováha mužov a žien je osobitne dôležitá na zabezpečenie primeraného zastúpenia podľa demografickej reality. Za pozitívny spôsob posilnenia rozmanitosti by sa malo považovať aj zastúpenie zamestnancov v riadiacom orgáne – ako sa to niekde praktizuje – čím sa dopĺňa kľúčový pohľad a skutočné znalosti o vnútornom fungovaní inštitúcie. Okrem toho sú potrebné mechanizmy s cieľom zabezpečiť, aby členovia riadiacich orgánov niesli zodpovednosť v prípadoch vážnych chýb v riadení.

(39) Riadiaci orgán by mal byť v záujme zaistenia účinného dohľadu nad činnosťami investičnej spoločnosti a ich kontroly zodpovedný za celkovú stratégiu investičnej spoločnosti s prihliadnutím na činnosť a rizikový profil investičnej spoločnosti. Riadiaci orgán by mal prevziať presne vymedzené povinnosti v rámci celého obchodného cyklu investičnej spoločnosti v oblastiach stanovenia a vymedzenia strategických cieľov spoločnosti, schvaľovania jej internej organizácie vrátane kritérií výberu a odborného vzdelávania pracovníkov, vymedzenia celkových politík upravujúcich poskytovanie služieb a činností vrátane odmeňovania pracovníkov predaja a schvaľovania nových produktov na distribúciu klientom. Vďaka pravidelnému monitorovaniu a posudzovaniu strategických cieľov investičných spoločností, ich internej organizácie a ich politík poskytovania služieb a činností by investičné spoločnosti mali byť neustále schopné zaisťovať riadne a obozretné riadenie v záujme integrity trhov a ochrany investorov.

(40) Narastajúce spektrum činností, ktoré mnohé investičné spoločnosti vykonávajú súčasne, zvyšuje potenciál pre možné konflikty záujmov medzi týmito rôznymi činnosťami a záujmami ich klientov. Z tohto dôvodu je potrebné, aby sa zabezpečili pravidlá, ktoré zaručia, aby takéto konflikty nemali nepriaznivý vplyv na záujmy ich klientov. ▐

(42) Smernica Komisie 2006/73/ES z 10. augusta 2006, ktorou sa vykonáva smernica Európskeho parlamentu a Rady 2004/39/ES, pokiaľ ide o organizačné požiadavky a podmienky výkonu činnosti investičných spoločností, ako aj o vymedzené pojmy na účely uvedenej smernice (20), umožňuje členským štátom požadovať v súvislosti s organizačnými požiadavkami na investičné spoločnosti nahrávať telefonickú konverzáciu alebo elektronickú komunikáciu obsahujúcu pokyny klientov. Nahrávanie telefonickej konverzácie alebo elektronickej komunikácie obsahujúcej pokyny klientov je zlučiteľné s Chartou základných práv Európskej únie a je oprávnené v záujme posilnenia ochrany investorov, zlepšenia dohľadu nad trhom a zvýšenia právnej istoty v záujme investičných spoločností a ich klientov. Dôležitosť týchto záznamov sa uvádza aj v technickom odporúčaní Komisie, ktoré Výbor európskych regulačných orgánov pre cenné papiere zverejnil 29. júla 2010. Na tieto účely je vhodné ustanoviť v tejto smernici zásady všeobecného režimu týkajúceho sa nahrávania telefonickej konverzácie alebo elektronickej komunikácie obsahujúcej pokyny klientov. V prípade komunikácie medzi retailovými klientmi a finančnými inštitúciami je vhodné umožniť členským štátom, aby namiesto toho uznali vhodné písomné záznamy takejto komunikácie pre finančné inštitúcie so sídlom a pobočkami na ich území.

(43) Členské štáty by mali zabezpečiť dodržiavanie práva na ochranu osobných údajov v súlade so smernicou Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (21) a smernicou Európskeho parlamentu a Rady 2002/58/ES z 12. júla 2002 týkajúcou sa spracovávania osobných údajov a ochrany súkromia v sektore elektronických komunikácií (22), ktorými sa upravuje spracovanie osobných údajov uskutočňované pri uplatňovaní tejto smernice . Táto ochrana by sa mala vzťahovať najmä na nahrávanie telefonickej a elektronickej komunikácie. Spracovanie osobných údajov európskym orgánom dohľadu (Európskym orgánom pre cenné papiere a trhy, ďalej len ESMA) stanovené nariadením Európskeho parlamentu a Rady (EÚ) č. 1095/2010 (23) pri uplatňovaní tejto smernice podlieha nariadeniu Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (24).

(44) Využívanie technológií v obchodovaní sa v poslednom desaťročí značne rozvinulo a účastníci trhu ich v súčasnosti využívajú v širokej miere. Mnoho účastníkov trhu v súčasnosti využíva algoritmické obchodovanie, pri ktorom počítačový algoritmus automaticky stanovuje aspekty pokynu s minimálnym alebo žiadnym zásahom človeka. Osobitnou podskupinou algoritmického obchodovania je vysokofrekvenčné obchodovanie, pri ktorom systém obchodovania analyzuje údaje alebo signály z trhu s vysokou rýchlosťou, v typickom prípade v milisekundách alebo mikrosekundách , a potom zasiela alebo aktualizuje veľké množstvá pokynov vo veľmi krátkom čase v reakcii na túto analýzu. Vysokofrekvenčné obchodovanie zvyčajne vykonávajú obchodníci, ktorí používajú na obchodovanie svoj vlastný kapitál, a nepredstavuje stratégiu ako takú, ale môže často zahŕňať využívanie sofistikovaných technológií na realizáciu tradičnejších stratégií obchodovania, ako tvorba trhu alebo arbitráž.

(45) V súlade so závermi Rady o posilňovaní finančného dohľadu v Európskej únii z júna 2009 a s cieľom prispieť k ustanoveniu jednotného súboru pravidiel pre finančné trhy Európskej únie, pomôcť rozvíjať rovnaké podmienky pre členské štáty a účastníkov trhu, posilniť ochranu investorov a zlepšiť dohľad a presadzovanie sa Európska únia zaviazala podľa potreby minimalizovať v právnych predpisoch Európskej únie o finančných službách rozsah diskrečných právomocí členských štátov. Okrem zavedenia spoločného režimu nahrávania telefonickej konverzácie alebo elektronickej komunikácie obsahujúcej pokyny klientov v tejto smernici je vhodné obmedziť v určitých prípadoch možnosť príslušných orgánov delegovať úlohy dohľadu, obmedziť rozsah diskrečných právomocí pri požiadavkách vzťahujúcich sa na viazaných sprostredkovateľov a na oznamovanie údajov pobočkami. Kým sú však príslušné orgány zodpovedné podľa tejto smernice za zaručenie ochrany investorov, nič v tejto smernici nebráni členským štátom, aby vymenovali orgány nad rámec príslušných orgánov s cieľom zabezpečiť dodatočné monitorovanie trhov s cieľom posilniť ochranu retailových investorov.

(46) Technický pokrok umožňuje vysokofrekvenčné obchodovanie a vývoj podnikateľských modelov. Vysokofrekvenčné obchodovanie je uľahčené spoločným umiestňovaním zariadení účastníkov trhu blízko k párovaciemu zariadeniu miesta obchodovania. Aby sa zabezpečili riadne a spravodlivé podmienky obchodovania, treba od miest obchodovania požadovať, aby takéto služby spoločného umiestňovania poskytovali nediskriminačne, spravodlivo a transparentne. Využívanie technológií pri vysokofrekvenčnom obchodovaní zvýšilo rýchlosť, kapacitu a zložitosť spôsobu, akým investori obchodujú. Účastníkom trhu umožnilo uľahčiť ich klientom priamy prístup k trhom prostredníctvom využívania ich systémov obchodovania, prostredníctvom priameho prístupu na trh alebo sponzorovaného prístupu. Technológie pri obchodovaní vo všeobecnosti priniesli trhu a účastníkom trhu výhody ako širšiu účasť na trhoch, preukázateľne vyššiu likviditu, aj keď ostávajú pochybnosti o skutočnej hĺbke poskytnutej likvidity, užšie rozpätia, nižšie krátkodobé výkyvy trhu a prostriedky na dosiahnutie lepšej tvorby cien a vykonávania pokynov klientov. Technológie vysokofrekvenčného obchodovania však vedú aj k mnohým potenciálnym rizikám, akými je vyššie riziko preťaženia systémov v miestach obchodovania v dôsledku veľkých objemov pokynov, riziká algoritmického obchodovania vedúce k duplicitným alebo chybovým pokynom alebo inému nesprávnemu fungovaniu, čo môže viesť k narúšaniu fungovania trhu. Existuje aj riziko nadmernej reakcie systémov algoritmického obchodovania na iné trhové udalosti, čo v prípade už existujúceho problému na trhu môže zhoršiť volatilitu. Algoritmické obchodovanie alebo vysokofrekvenčné obchodovanie môžu , ako akákoľvek iná forma obchodovania, viesť v prípade zneužitia k určitým formám protiprávneho konania, čo treba zakázať podľa nariadenia (EÚ) č. …/… [nové MAR]. Vysokofrekvenčné obchodovanie môže z dôvodu informačnej výhody poskytovanej obchodníkom zapojeným do vysokofrekvenčného obchodovania tiež nabádať investorov k tomu, aby si zvolili realizáciu obchodov na miestach, kde sa môžu vyhnúť vzájomnému pôsobeniu s obchodníkmi zapojenými do vysokofrekvenčného obchodovania. Je vhodné podrobiť stratégie vysokofrekvenčného obchodovania, ktoré sa spoliehajú na určité špecifické charakteristiky, osobitnej regulačnej kontrole. Zatiaľ čo sú to hlavne stratégie, ktoré sa spoliehajú na obchodovanie na vlastný účet, takáto kontrola by sa mala uplatňovať aj v prípade, že vykonávanie obchodnej stratégie je štruktúrované tak, aby sa predchádzalo jej vykonávaniu na vlastný účet.

(47) Tieto potenciálne riziká vyplývajúce z väčšieho využívania technológií možno najlepšie zmierniť kombináciou osobitných opatrení na zmiernenie rizika zameraných na spoločnosti, ktoré vykonávajú algoritmické obchodovanie alebo vysokofrekvenčné obchodovanie, a opatrení zameraných na organizátorov všetkých miest obchodovania, cez ktorých získavajú tieto spoločnosti prístup. Tie by mali zohľadňovať technické usmernenia vydané ESMA vo februári 2012 s názvom Systémy a kontroly v prostredí automatizovaného obchodovania pre obchodné platformy, investičné spoločnosti a príslušné orgány (ESMA/2012/122) a vychádzať z nich s cieľom posilniť odolnosť trhov vzhľadom na vývoj technológií. Je žiaduce zabezpečiť, aby všetky spoločnosti vykonávajúce vysokofrekvenčné obchodovanie mali udelené povolenie, ak sú priamym členom miesta obchodovania. Tak by sa malo zabezpečiť, aby sa na ne vzťahovali organizačné požiadavky podľa smernice a riadny dohľad. V tejto súvislosti by mal orgán ESMA zohrávať dôležitú koordinačnú úlohu s cieľom definovať primeraný pohyb cien v záujme zabezpečenia riadneho fungovania trhov na úrovni Únie. Okrem toho, všetky príkazy by mali podliehať primeraným kontrolám rizika pri zdroji. Je preto potrebné ukončiť postup sponzorovaného a voľného prístupu s cieľom predísť riziku, aby spoločnosti s nedostatočnou kontrolou narušovali podmienky trhu a zabezpečiť, aby bolo možné identifikovať účastníkov trhu zodpovedných na porušenie podmienok, za ktoré nesú zodpovednosť. Takisto je potrebné, aby boli schopné jasne identifikovať tok pokynov pochádzajúci z vysokofrekvenčného obchodovania. ESMA by tiež mala naďalej monitorovať vývoj technológie a metód používaných v pristupovaní na miesta obchodovania a mala by pokračovať vo vypracovávaní usmernení s cieľom zabezpečiť, aby sa požiadavky tejto smernice mohli účinne uplatňovať so zreteľom na nové postupy.

(48) Spoločnosti aj miesta obchodovania by mali zaistiť zavedenie spoľahlivých opatrení, ktoré zabezpečia, aby vysokofrekvenčné a automatizované obchodovanie nenarúšalo fungovanie trhu a nemohlo sa zneužívať. Miesta obchodovania by mali tiež zabezpečiť, aby ich systémy obchodovania boli odolné a riadne testované na zvládnutie vyšších tokov pokynov alebo trhových tlakov a aby boli zavedené prerušovače na všetkých miestach obchodovania na dočasné zastavenie obchodovania v prípade náhlych neočakávaných pohybov cien.

(48a) Takisto je potrebné zabezpečiť, aby bola štruktúra poplatkov miest obchodovania transparentná, nediskriminačná a spravodlivá, a aby neboli štruktúrované tak, aby sa podporovalo narušovanie podmienok trhu. Preto je vhodné zabezpečiť, aby štruktúry poplatkov miesta obchodovania podnecovali nižší podiel systémových správ k vykonaným obchodom, pričom vyššie poplatky by sa uplatňovali na postupy, ako je rušenie vysokých objemov alebo rozsahu príkazov, ktoré by mohli spôsobiť takého narušenie podmienok a ktoré si vyžadujú, aby miesta obchodovania zvýšili kapacitu infraštruktúry bez toho, aby nevyhnutne zvýhodnili iných účastníkov trhu.

(49) Okrem opatrení týkajúcich sa algoritmického a vysokofrekvenčného obchodovania je vhodné zakázať sponzorovaný a voľný prístup a zahrnúť kontrolné mechanizmy vo vzťahu k investičným spoločnostiam poskytujúcim klientom priamy trhový prístup k trhom. Takisto je vhodné, aby spoločnosti poskytujúce priamy trhový prístup zabezpečili, aby osoby využívajúce túto službu boli riadne kvalifikované a aby sa na používanie tejto služby uložili opatrenia na kontrolu rizika. Je vhodné, aby podrobné organizačné požiadavky týkajúce sa týchto nových foriem obchodovania boli podrobnejšie stanovené v delegovaných aktoch. Okrem právomocí ESMA vypracovať aktualizované usmernenia o rôznych formách trhového prístupu a súvisiacich kontrolách by to malo zabezpečiť, aby sa požiadavky mohli zmeniť a doplniť, ak je to potrebné na zohľadnenie ďalšej inovácie a vývoja v tejto oblasti.

(50) V súčasnosti v Únii funguje mnoho miest obchodovania, pričom na mnohých z nich sa obchoduje s rovnakými nástrojmi. V záujme odstránenia potenciálnych rizík pre záujmy investorov je potrebné formalizovať a ďalej koordinovať procesy dôsledkov na obchodovanie na ostatných miestach obchodovania, ak sa jedno miesto obchodovania rozhodne pozastaviť obchodovanie s finančným nástrojom alebo vylúčiť finančný nástroj z obchodovania. V záujme právnej istoty a na primerané riešenie konfliktov záujmov pri rozhodovaní o pozastavení obchodovania s nástrojmi alebo vylúčení nástrojov z obchodovania by sa malo zabezpečiť, že v prípade, ak jeden regulovaný trh alebo MTF zastaví obchodovanie v dôsledku nezverejnenia informácií o emitentovi alebo finančnom nástroji, ostatné budú nasledovať toto rozhodnutie. Okrem toho je potrebné ďalej formalizovať a zlepšiť výmenu informácií a spoluprácu miest obchodovania v prípadoch mimoriadnych okolností týkajúcich sa konkrétneho nástroja, s ktorým sa obchoduje na rôznych miestach. To by malo zahŕňať opatrenia, ktoré zabránia miestam obchodovania v tom, aby používali informácie prenášané v súvislosti s pozastavením alebo odstránením nástroja z obchodovania na obchodné účely.

(51) Na finančných trhoch je aktívnych čoraz viac investorov, ktorým sa poskytuje zložitejší rozsiahly súbor služieb a nástrojov, a z hľadiska tohto vývoja je potrebné zabezpečiť určitú mieru harmonizácie s cieľom poskytnúť investorom vysokú úroveň ochrany v rámci celej Európskej únie. Keď sa prijala smernica 2004/39/ES, rastúca závislosť investorov od osobných odporúčaní vyžadovala zahrnúť poskytovanie investičného poradenstva ako investičnej služby, ktoré podlieha udeleniu povolenia a osobitným povinnostiam týkajúcim sa výkonu činnosti. Pretrvávajúca dôležitosť osobných odporúčaní pre klientov a rastúca zložitosť služieb a nástrojov vyžadujú posilnenie povinností týkajúcich sa výkonu činnosti v záujme zvýšenia ochrany investorov.

(51a) Zatiaľ čo posilnené povinnosti týkajúce sa výkonu činnosti pre poradné služby sú potrebné, nie sú dostatočné na zabezpečenie primeranej ochrany investorov. Členské štáty by mali najmä zaistiť, aby v prípade, že investičné spoločnosti navrhujú investičné produkty alebo štruktúrované vklady na predaj profesionálnym alebo retailovým klientom, boli tieto produkty navrhnuté tak, aby zodpovedali potrebám a charakteristikám určených cieľových trhov v rámci príslušnej kategórie klientov. Okrem toho by členské štáty mali zabezpečiť, aby investičné spoločnosti prijímali primerané opatrenia s cieľom zabezpečiť, že investičný produkt sa predáva a distribuuje klientom v rámci cieľovej skupiny. Nemalo by to však zbaviť tretie distribútorské strany zodpovednosti za uvádzanie produktov na trh alebo ich distribúciu mimo cieľovej skupiny bez vedomia alebo súhlasu spoločnosti, ktorá produkt navrhla. Tvorcovia produktov by tiež mali pravidelne skúmať výkonnosť svojich produktov s cieľom posúdiť, či ich výsledky zodpovedajú ich návrhu produktu, a určiť, či cieľový trh produktu je aj naďalej správny. Investori potrebujú tiež vhodné informácie o produktoch a najmä konzistentné informácie o kumulatívnom vplyve rôznych úrovní poplatkov na výnos z investície. V tejto súvislosti treba zohľadniť ustanovenia článku 80 ods. 8 smernice 2006/48/ES.

(52) S cieľom poskytnúť investorom všetky dôležité informácie je vhodné požadovať, aby investičné spoločnosti poskytujúce investičné poradenstvo objasnili základ poradenstva, ktoré poskytujú, najmä okruh produktov, ktoré zohľadňujú pri poskytovaní osobných odporúčaní klientom, náklady na poradenstvo alebo, ak náklady na poplatky a stimuly nie je možné stanoviť pred poskytnutím poradenstva, spôsob výpočtu nákladov, ako aj fakt, či sa investičné poradenstvo poskytuje v spojení s akceptovaním alebo prijatím stimulov tretej strany a či investičné spoločnosti poskytujú klientom pravidelné posúdenie vhodnosti im odporučených finančných nástrojov. Takisto je vhodné požadovať, aby investičné spoločnosti vysvetlili svojim klientom dôvody poskytnutia poradenstva. Usmernenia ESMA by mohli byť užitočné pre zabezpečenie účinného a konzistentného uplatňovania týchto ustanovení. S cieľom ďalej vymedziť regulačný rámec pre poskytovanie investičného poradenstva a súčasne ponechať investičným spoločnostiam a klientom možnosť voľby je vhodné ustanoviť podmienky poskytovania tejto služby, keď spoločnosti informujú klientov, že poradenstvo sa poskytuje pri akceptovaní alebo prijatí stimulov od tretích strán . Pri poskytovaní diskrečnej správy portfólia by investičná spoločnosť mala pred uzatvorením dohody informovať klienta o očakávanom rozsahu stimulov a všetky zaplatené alebo prijaté stimuly by mali byť zverejnené v pravidelných správach . Vzhľadom na potrebu zabezpečiť, aby takéto stimuly tretích strán nebránili investičnej spoločnosti konať v najlepšom záujme klienta, treba tiež umožniť za určitých podmienok zákaz prijať takéto stimuly alebo požiadať o ich presunutie na klienta.

(52a) V záujme lepšej ochrany spotrebiteľov je vhodné tiež zabezpečiť, aby investičné spoločnosti neodmeňovali alebo nehodnotili výkonnosť svojich vlastných zamestnancov spôsobom, ktorý by bol v rozpore s povinnosťou spoločnosti konať v najlepšom záujme svojich klientov. Odmeňovanie zamestnancov predávajúcich alebo poskytujúcich poradenstvo o investíciách by preto nemalo záležať len na predajných cieľoch alebo zisku spoločnosti z konkrétneho finančného nástroja, keďže by to vytvorilo stimuly pre poskytovanie informácií, ktoré nie sú spravodlivé, jasné a nezavádzajúce a viedlo by to k odporúčaniam, ktoré nie sú v najlepšom záujme klienta.

(52b) Vzhľadom na zložitosť investičných produktov a pokračujúcu inováciu v ich navrhovaní je tiež dôležité zabezpečiť, aby zamestnanci, ktorí poskytujú poradenstvo alebo predávajú investičné produkty retailovým klientom, mali vedomosti a spôsobilosť na primeranej úrovni, pokiaľ ide o ponúkané produkty. Investičné spoločnosti musia svojim zamestnancom poskytnúť dostatočný čas a zdroje na dosiahnutie týchto vedomostí a spôsobilosti a na ich uplatňovanie v poskytovaní služieb klientom.

(53) Investičné spoločnosti smú poskytovať investičné služby, ktoré spočívajú len vo vykonávaní a/alebo prijímaní a postúpení pokynov klienta, bez potreby získať informácie o znalostiach a skúsenostiach klienta na posúdenie primeranosti služby alebo nástroja pre klienta. Keďže tieto služby znamenajú závažné zníženie ochrany klienta, je vhodné zlepšiť podmienky ich poskytovania. Je vhodné vylúčiť najmä možnosť poskytovať tieto služby v spojení s vedľajšou službou spočívajúcou v poskytovaní úverov alebo pôžičiek investorom s cieľom umožniť im vykonať transakciu, do ktorej je zapojená investičná spoločnosť, keďže toto zvyšuje zložitosť transakcie a sťažuje chápanie s tým spojeného rizika. Takisto je vhodné lepšie vymedziť kritériá výberu finančných nástrojov, ktorých by sa tieto služby mali týkať, s cieľom vylúčiť finančné nástroje, ktoré obsahujú derivát, pokiaľ takýto derivát nezvyšuje riziko pre klienta, alebo majú takú štruktúru, ktorá klientovi sťažuje chápať príslušné riziko.

(54) Krížový predaj predstavuje bežnú stratégiu poskytovateľov retailových finančných služieb v celej Európskej únii. Môžu retailovým klientom prinášať výhody, ale takisto môžu predstavovať postupy, pri ktorých sa dostatočne nezohľadňuje záujem klienta. Napríklad určité formy postupov v oblasti krížového predaja, akými sú najmä postupy viazania produktov, pri ktorých sa v balíku predávajú spoločne dve alebo viacero finančných služieb a aspoň jedna z týchto služieb nie je k dispozícii samostatne, môžu narúšať hospodársku súťaž a negatívne ovplyvňovať mobilitu klientov a ich schopnosť informovane sa rozhodnúť. Príkladom postupov viazania produktov môže byť potrebné otvorenie bežných účtov, keď sa investičná služba poskytuje retailovému klientovi. Hoci postupy viazania produktov, pri ktorých sa v balíku predávajú dve alebo viacero finančných služieb, ale každú zo služieb možno kúpiť aj samostatne, môžu takisto narúšať hospodársku súťaž a negatívne ovplyvňovať mobilitu zákazníkov a schopnosť klientov informovane sa rozhodnúť, aspoň nechávajú výber na klienta, a preto môžu predstavovať menšie riziko, pokiaľ ide o plnenie povinností podľa tejto smernice zo strany investičných spoločností. Využívanie takýchto praktík by sa malo dôkladne posúdiť v záujme podpory hospodárskej súťaže a výberu spotrebiteľa.

(55) Služba by sa mala považovať za poskytovanú na základe iniciatívy klienta, pokiaľ ju klient nepožaduje v odpovedi na individuálne zamerané oznámenie spoločnosti alebo v mene spoločnosti na tohto konkrétneho klienta, ktoré obsahuje výzvu alebo je určené na ovplyvnenie klienta v súvislosti s konkrétnym finančným nástrojom alebo konkrétnou transakciou. Služba môže byť považovaná za poskytnutú na základe iniciatívy klienta bez ohľadu na to, či ju klient požadoval na základe oznámenia propagujúceho alebo ponúkajúceho finančné nástroje, ktoré sa vykonalo prostriedkami, ktoré sú svojou povahou všeobecné a určené pre verejnosť alebo väčšiu skupinu alebo kategóriu klientov alebo potenciálnych klientov.

(56) Jedným z cieľov tejto smernice je ochrana investorov. Opatrenia na ochranu investorov by sa mali prispôsobiť špecifikám každej kategórie investorov (drobní klienti, profesionáli a protistrany). V záujme posilnenia regulačného rámca týkajúceho sa poskytovania služieb bez ohľadu na príslušné kategórie klientov je však vhodné, aby sa objasnilo, že zásady konať čestne, spravodlivo a profesionálne, ako aj povinnosť správať sa spravodlivo, jednoznačne a nezavádzajúco sa uplatňovali na vzťah so všetkými klientmi.

(57) Odchylne od zásady povolenia, dohľadu a presadzovania povinností domovskou krajinou súvisiacich s činnosťou pobočiek je potrebné v prípade príslušného orgánu hostiteľského členského štátu prevziať zodpovednosť za presadzovanie určitých povinností uvedených v tejto smernici, ktoré súvisia s činnosťou vykonávanou prostredníctvom pobočky na území, kde sa pobočka nachádza, pretože tento orgán je najbližšie k pobočke a má lepšie možnosti na odhalenie a zásah v prípade porušení pravidiel upravujúcich činnosti pobočky.

(58) Je potrebné uložiť povinnosť skutočne „najlepšieho výkonu“ na zabezpečenie toho, že investičné spoločnosti vykonajú pokyny klientov za podmienok, ktoré sú pre klienta najvýhodnejšie. Táto povinnosť by sa mala uplatňovať na spoločnosť, ktorá má vo vzťahu ku klientovi zmluvné povinnosti alebo povinnosti v rámci sprostredkovania.

(58a) S cieľom prispieť k širšej základni akcionárov v celej Únii by sa mal pre retailových investorov zvýšiť rámec najlepšieho výkonu, aby mohli získať prístup k širšej škále miest výkonu, ako je v súčasnosti dostupná v Únii. Pri uplatňovaní rámca najlepšieho výkonu by sa mal vziať do úvahy technologický pokrok v oblasti monitorovania najlepšieho výkonu.

(59) V záujme zlepšenia podmienok, za ktorých investičné spoločnosti plnia svoju povinnosť vykonávať pokyny za najvýhodnejších podmienok pre klientov v súlade s touto smernicou, je vhodné vyžadovať, aby miesta výkonu sprístupňovali verejnosti údaje týkajúce sa kvality vykonávania transakcií v každom mieste.

(60) Informácie, ktoré investičné spoločnosti poskytujú klientom v súlade s ich politikami vykonávania pokynov, sú často všeobecné a štandardné, a neumožňujú klientom pochopiť, ako sa pokyn vykoná, a overiť, či spoločnosti dodržiavajú svoju povinnosť vykonať pokyny za podmienok najvýhodnejších pre svojich klientov. V záujme zlepšenia ochrany investorov je vhodné stanoviť zásady týkajúce sa informácií o politikách vykonávania pokynov, ktoré investičné spoločnosti poskytujú svojim klientom, a vyžadovať, aby spoločnosti štvrťročne zverejňovali pre každú triedu finančných nástrojov päť najlepších miest obchodovania, na ktorých vykonávali pokyny klientov v predchádzajúcom roku, a zohľadniť vo svojich politikách o najlepšom vykonávaní pokynov tieto informácie a informácie o kvalite vykonávania zverejnené miestami obchodovania . ▐

(62) Osoby, ktoré poskytujú investičné služby v mene viac ako jednej investičnej spoločnosti, by sa nemali považovať za viazaných sprostredkovateľov, ale za investičné spoločnosti, ak spadajú do vymedzenia pojmu uvedeného v tejto smernici, okrem určitých osôb, ktoré môžu byť vyňaté.

(63) Touto smernicou by nemali byť dotknuté práva viazaných sprostredkovateľov uskutočňovať činnosti, na ktoré sa vzťahujú iné smernice, a súvisiace činnosti týkajúce sa finančných služieb alebo produktov, na ktoré sa nevzťahuje táto smernica, vrátane činností v mene častí tej istej finančnej skupiny.

(64) Na podmienky pre uskutočňovanie činností mimo priestorov investičnej spoločnosti (podomový predaj) by sa táto smernica nemala vzťahovať.

(65) Príslušné orgány členských štátov by nemali registrovať alebo by mali zrušiť registráciu, ak skutočne vykonávané činnosti jasne ukazujú, že si viazaný sprostredkovateľ vybral právny systém niektorého členského štátu preto, aby sa vyhol prísnejším pravidlám, ktoré platia v inom členskom štáte, na území ktorého mieni vykonávať alebo vykonáva väčšiu časť svojich činností.

(66) Na účely tejto smernice by sa mali oprávnené protistrany považovať za konajúce ako klienti.

(67) Finančná kríza poukázala na obmedzenú schopnosť neretailových klientov posúdiť riziko spojené s ich investíciami. Hoci by sa malo potvrdiť, že pravidlá výkonu činnosti by sa mali presadzovať v súvislosti s tými investormi, ktorí najviac potrebujú ochranu, je vhodné lepšie vyvážiť požiadavky vzťahujúce sa na rôzne kategórie klientov. Vzhľadom na tieto skutočnosti je vhodné rozšíriť niektoré požiadavky na informácie a podávanie správ aj na vzťah s oprávnenými protistranami. Príslušné požiadavky by sa mali týkať najmä ochrany finančných nástrojov a peňazí klientov, ako aj požiadaviek na informácie a podávanie správ týkajúcich sa zložitejších finančných nástrojov a transakcií. S cieľom lepšie zohľadniť funkcie samospráv a miestnych verejných orgánov, ktoré by nemali obchodovať so špekulatívnymi nástrojmi , je vhodné jasne ich vylúčiť zo zoznamu oprávnených protistrán a klientov, ktorí sa považujú za profesionálne subjekty, pričom však títo klienti stále môžu požiadať o zaobchádzanie ako s profesionálnymi klientmi , ak sú splnené prísne podmienky stanovené členskými štátmi .

(68) V súvislosti s transakciami vykonanými medzi oprávnenými protistranami by sa mala povinnosť zverejniť limitované pokyny klienta uplatniť, iba ak protistrana výslovne posiela investičnej spoločnosti limitovaný pokyn na jeho vykonanie. ▐

(70) Všetky investičné spoločnosti by mali mať v rámci Európskej únie rovnaké príležitosti na pripojenie sa k regulovaným trhom alebo na prístup k nim. Bez ohľadu na spôsob, akým sa v súčasnosti transakcie v členských štátoch organizujú, je dôležité zrušiť technické a právne obmedzenia týkajúce sa prístupu na regulované trhy.

(71) Na uľahčenie finalizácie cezhraničných transakcií je potrebné, aby sa investičným spoločnostiam zabezpečil prístup k systémom zúčtovania a vyrovnania v rámci celej Európskej únie bez ohľadu na to, či sa transakcie uskutočnili prostredníctvom regulovaných trhov v príslušnom členskom štáte. Investičné spoločnosti, ktoré majú záujem zúčastniť sa priamo na systémoch vyrovnania iného členského štátu, by mali spĺňať príslušné prevádzkové a obchodné požiadavky na členstvo a opatrenia obozretnosti na podporu nerušeného a riadneho fungovania finančných trhov.

(72) Na poskytovanie služieb spoločnosťami z tretích krajín v Európskej únii sa vzťahujú vnútroštátne režimy a požiadavky. Tieto režimy sú veľmi rozdielne a spoločnosti, ktoré dostali povolenie v súlade s nimi, nemajú slobodu poskytovať služby a právo usadiť sa v iných členských štátoch ako v štáte, v ktorom sú usadené. Je vhodné zaviesť spoločný regulačný rámec na úrovni Európskej únie pre spoločnosti z tretích krajín vrátane investičných spoločností aj organizátorov trhu . S cieľom poskytnúť základ pre spoločnosti z tretích krajín, aby mohli využívať oprávnenie na poskytovanie investičných služieb a vykonávanie investičných činností v celej EÚ, by tento režim mal harmonizovať existujúci rozdrobený rámec, zabezpečiť istotu a jednotné zaobchádzanie so spoločnosťami z tretích krajín, ktoré vstupujú na trh Európskej únie, zaistiť účinné vykonanie posúdenia rovnocennosti Komisiou , pričom by sa malo uprednostniť posudzovanie najväčších obchodných partnerov EÚ a oblastí pokrytých programom G20 vo vzťahu k rámcu tretích krajín pre reguláciu a dohľad a mal by poskytnúť porovnateľnú úroveň ochrany investorom v EÚ, ktorí prijímajú služby poskytované spoločnosťami z tretích krajín.

(73) Na poskytovanie služieb retailovým klientom alebo klientom, ktorí sa rozhodli zrieknuť sa určitej ochrany, aby boli považovaní za profesionálnych klientov , by malo byť vždy potrebné zriadiť pobočku v Európskej únii. Zriadenie pobočky musí podliehať udeleniu povolenia a dohľadu v Európskej únii. Dotknutý príslušný orgán a príslušný orgán v tretej krajine by mali mať uzavreté primerané dohody o spolupráci. Pobočka by mala mať voľne k dispozícii dostatočný začiatočný kapitál. Keď sa pobočke udelí povolenie, mala by podliehať dohľadu v členskom štáte, v ktorom je zriadená; spoločnosť z tretej krajiny by mala byť schopná prostredníctvom povolenej pobočky, nad ktorou sa vykonáva dohľad, poskytovať služby v iných členských štátoch, s podmienkou dodržania postupu oznámenia. Poskytovanie služieb do Únie bez pobočiek by sa malo obmedziť na oprávnené protistrany a profesionálnych klientov okrem tých, ktorí sa zriekli ochrany, aby boli považovaní za profesionálnych klientov. Okrem prípadov, v ktorých sú poskytované len vlastnej výlučnej iniciatívy klienta, by mali podliehať registrácii ESMA a dohľadu v tretej krajine. ESMA a príslušné orgány v tretej krajine by mali uzavrieť primerané dohody o spolupráci.

(74) Ustanovenie tejto smernice, ktorým sa upravuje poskytovanie investičných služieb alebo činností v Európskej únii spoločnosťami z tretích krajín, by nemalo mať vplyv na možnosť, aby osoby usadené v Únii využívali investičné služby spoločnosti z tretej krajiny z vlastného výlučného podnetu. Ak spoločnosť z tretej krajiny poskytuje služby z výlučne vlastného podnetu osoby usadenej v Únii, tieto služby by sa nemali považovať za poskytnuté na území Únie. V prípade , že sa spoločnosť z tretej krajiny snaží získať klientov alebo potenciálnych klientov v Únii alebo propaguje či inzeruje investičné služby alebo činnosti spolu s vedľajšími službami v Únii, nemalo by sa predpokladať, že sa služba poskytuje z vlastného výlučného podnetu klienta.

(75) Povolenie na prevádzkovanie regulovaného trhu by sa malo rozšíriť na všetky činnosti, ktoré priamo súvisia s vystavovaním, spracovaním, vykonaním, potvrdením a postúpením pokynov z miesta, kde takéto pokyny regulovaný trh prijíma, na miesto, kde sa odosielajú na následnú finalizáciu, a na činnosti súvisiace s prijímaním finančných nástrojov na obchodovanie. Sem by mali tiež patriť transakcie uzavreté prostredníctvom určených tvorcov trhu vymenovaných regulovaným trhom, ktoré sa uskutočňujú v rámci jeho systémov a v súlade s pravidlami, ktoré tieto systémy upravujú. Vzhľadom na význam tvorcov trhu pre riadne a efektívne fungovanie trhov by miesta obchodovania mali mať uzavreté písomné dohody s tvorcami trhu, v ktorých sa stanovia ich povinnosti a v ktorých sa zabezpečí, aby za všetkých, okrem výnimočných, okolností plnili svoj záväzok poskytovať likviditu trhu. Nie všetky transakcie uzavreté členmi alebo účastníkmi regulovaného trhu, MTF alebo OTF sa budú posudzovať ako uzavreté v rámci systémov regulovaného trhu, MTF alebo OTF. Transakcie, ktoré členovia alebo účastníci uzavrú na bilaterálnom základe a ktoré nespĺňajú všetky povinnosti stanovené pre regulovaný trh, MTF alebo OTF podľa tejto smernice, by sa mali posudzovať ako transakcie uzavreté mimo regulovaného trhu, MTF alebo OTF na účely definície systematického internalizátora. V takomto prípade by sa mala uplatniť povinnosť investičných spoločností zverejniť záväzné kotácie, ak sú splnené podmienky ustanovené touto smernicou.

(76) Poskytovanie hlavných trhových dátových služieb, ktoré sú kľúčové pre používateľov z hľadiska ich schopnosti získať požadovaný prehľad o činnosti obchodovania na trhoch v rámci Európskej únie a pre príslušné orgány na získanie presných a komplexných informácií o príslušných transakciách, by malo podliehať udeleniu povolenia a regulácii s cieľom zabezpečiť potrebnú úroveň kvality.

(77) Zavedenie schválených mechanizmov zverejňovania by malo zlepšiť kvalitu informácií o transparentnosti obchodovania zverejňovaných v mimoburzovej sfére a významne prispieť k zabezpečeniu, aby sa takéto údaje zverejňovali spôsobom, ktorý uľahčí ich konsolidáciu s údajmi zverejňovanými miestami obchodovania.

(78) Po zavedení trhovej štruktúry, ktorá umožňuje hospodársku súťaž medzi viacerými miestami obchodovania, je teraz nevyhnutné zaviesť čo najskôr účinný a komplexný konsolidovaný informačný systém . Zavedenie komerčného riešenia pre konsolidovaný informačný systém pre akcie a nástroje podobné akciám by malo prispieť k integrovanejšiemu európskemu trhu a malo by uľahčiť účastníkom trhu získať prístup ku konsolidovanému prehľadu o informáciách o transparentnosti obchodovania, ktoré sú dostupné. Plánované riešenie vychádza z udelenia povolenia poskytovateľom, ktorí pracujú podľa vopred stanovených parametrov, nad ktorými sa vykonáva dohľad s cieľom zabezpečiť sprístupnenie konzistentných a presných trhových údajov, a ktorí vzájomne súťažia s cieľom dosiahnuť technicky vysoko sofistikované a inovatívne riešenia, pričom v čo najväčšej miere pokrývajú potreby trhu. S cieľom uľahčiť včasný vývoj funkčného konsolidovaného informačného systému by Komisia mala čo najskôr prijať delegované akty, ktoré by obsahovali určité podrobnosti týkajúce sa informačnej povinnosti poskytovateľov konsolidovaného informačného systému. Na základe požiadavky, aby všetci poskytovatelia konsolidovaného informačného systému konsolidovali všetky údaje o schválených mechanizmoch zverejňovania sa zabezpečí, že hospodárska súťaž bude prebiehať na základe kvality služieb klientom a nie na základe rozsahu príslušných údajov. Je však vhodné teraz umožniť vypracovať verejné riešenie, ak komerčné riešenie nevedie k včasnému zavedeniu účinného a komplexného konsolidovaného informačného systému.

(79) Revízia smernice 2006/49/ES by mala stanoviť minimálne kapitálové požiadavky, ktoré musia regulované trhy spĺňať, aby mohli byť povolené, a pritom by mala zohľadniť osobitnú povahu rizík spojených s takýmito trhmi.

(80) Organizátori regulovaného trhu by mali byť tiež schopní prevádzkovať MTF v súlade s príslušnými ustanoveniami tejto smernice.

(81) Ustanoveniami tejto smernice týkajúcimi sa prijímania nástrojov na obchodovanie podľa pravidiel uplatňovaných regulovaným trhom by nemalo byť dotknuté uplatňovanie smernice Európskeho parlamentu a Rady 2001/34/ES z 28. mája 2001 o prijímaní cenných papierov na kótovanie na burze cenných papierov a o informáciách, ktoré sa o týchto cenných papieroch musia zverejňovať (25). Nemalo by sa brániť, aby regulovaný trh uplatňoval prísnejšie požiadavky, ako sú uložené podľa tejto smernice, vo vzťahu k emitentom cenných papierov alebo nástrojov, ktoré posudzuje na účely prijímania na obchodovanie.

(82) Členské štáty by mali byť schopné určiť rôzne príslušné orgány, aby presadzovali rozsiahle povinnosti ustanovené v tejto smernici. Takéto orgány by mali byť verejnej povahy, aby sa zaručila ich nezávislosť od hospodárskych subjektov a zabránilo konfliktom záujmov. V súlade s vnútroštátnym právom by členské štáty mali zabezpečiť zodpovedajúce financovanie príslušného orgánu. Pri vymenovaní verejných orgánov by sa nemalo vylúčiť delegovanie v rámci zodpovednosti príslušného orgánu.

(83) Na samite skupiny G20 v Pittsburghu, ktorý sa konal 25. septembra 2009, sa dohodlo zlepšenie regulácie, fungovania a transparentnosti finančných a komoditných trhov s cieľom riešiť nadmerné výkyvy cien komodít. V oznámeniach Komisie z 28. októbra 2009 o lepšom fungovaní potravinového reťazca v Európe a z 2. februára 2011 o riešení problémov na komoditných trhoch a trhoch s nerastnými surovinami sa navrhli opatrenia, ktoré sa majú prijať v súvislosti s preskúmaním smernice 2004/39/ES. Medzinárodná organizácia komisií pre cenné papiere v septembri 2011 zverejnila zásady pre reguláciu a dohľad nad trhom s komoditnými derivátmi. Tieto zásady boli potvrdené na samite G20 v Cannes 4. novembra 2011, na ktorom bola predložená požiadavka, aby regulátori trhu mali formálne právomoci v oblasti riadenia pozícií vrátane právomoci stanoviť podľa potreby limity pozície ex ante.

(84) Právomoci poskytnuté príslušným orgánom by mali byť doplnené výslovne uvedenými právomocami získať od akejkoľvek osoby informácie o veľkosti a účele pozície v derivátových kontraktoch týkajúcich sa komodít a požiadať, aby táto osoba prijala kroky na zníženie veľkosti pozície v derivátových kontraktoch.

(85) Miestam obchodovania a príslušným orgánom by mali byť udelené výslovné právomoci na obmedzenie schopnosti akejkoľvek osoby alebo skupiny osôb uzatvoriť alebo mať derivátový kontrakt na komoditu na základe technických noriem stanovených ESMA a inak riadiť pozície spôsobom, ktorý presadzuje integritu trhu s derivátovými a podkladovými komoditami bez toho, aby sa neprimerane obmedzovala likvidita . Uplatnenie tohto obmedzenia by malo byť možné v prípade individuálnych transakcií, ako aj pozícií vybudovaných za určitý čas. Najmä v tomto druhom prípade by mal príslušný orgán zabezpečiť, aby tieto obmedzenia pozícií boli nediskriminačné a jasne vymedzené, aby náležite zohľadňovali osobitosť príslušného trhu a aby boli potrebné na zabezpečenie integrity a riadneho fungovania trhu. Tieto obmedzenia by sa nemali týkať pozícií, ktoré objektívne znižujú riziká priamo spojené s obchodnými činnosťami vo vzťahu ku komodite. S cieľom predísť neželaným dosahom regulácie derivátov na trhy s podkladovými komoditami je tiež vhodné objasniť rozdiel medzi spotovými a futuritnými kontraktmi.

(86) Okrem právomocí udelených príslušným orgánom, by všetky miesta obchodovania, ktoré ponúkajú obchodovanie s komoditnými derivátmi, mali mať zavedené primerané obmedzenia a iné vhodné primerané opatrenia na riadenie pozícií, ktoré sú potrebné na podporu likvidity, zabránenie zneužitiu trhu a na zabezpečenie riadnych cenových podmienok a podmienok vyrovnania. Medzi takéto opatrenia môže patriť napríklad identifikácia budovania rozsiahlych koncentrácií pozícií blízko vyrovnania, obmedzenie pozícií, obmedzenie pohybu, nariadenie likvidácie alebo prenosu otvorených pozícií, zrušenie obchodovania, zmena podmienok dodania, zrušenie obchodovania a žiadosť o zámer dodania. ESMA by mal udržiavať a zverejňovať zoznam obsahujúci zhrnutie všetkých takýchto platných opatrení. Obmedzenia by sa mali uplatňovať súdržne a mali by prihliadať na špecifické charakteristiky predmetného trhu. Takisto by mali jednoznačne vymedziť, na koho sa uplatňujú, a mali by sa v nich určiť všetky výnimky z ich uplatňovania, ako aj príslušné kvantitatívne prahové hodnoty, ktoré predstavujú obmedzenia alebo ktoré môžu byť podnetom na uplatňovanie iných požiadaviek. Vzhľadom na skutočnosť, že žiadne miesto obchodovania nevidí kumulované pozície jeho členov alebo účastníkov na celkovom trhu, je tiež vhodné umožniť špecifikovať kontroly prostredníctvom regulačných technických predpisov okrem iného s cieľom zabrániť akýmkoľvek rôznorodým účinkom obmedzení alebo opatrení vzťahujúcich sa na porovnateľné zmluvy na rôznych miestach.

(87) Miesta obchodovania, na ktorých sa obchoduje s najlikvidnejšími komoditnými derivátmi, by mali zverejňovať súhrnný týždenný rozpis pozícií držaných rôznymi druhmi účastníkov trhu vrátane klientov tých účastníkov, ktorí neobchodujú vo vlastnom mene. Príslušnému orgánu by mal byť na žiadosť oznámený komplexný a podrobný rozpis podľa jednotlivých druhov aj totožností účastníkov trhu , pričom treba podľa potreby zohľadniť oznamovacie požiadavky už stanovené podľa článku 8 nariadenia Európskeho parlamentu a Rady (EÚ) č. 1227/2011 z 25. októbra 2011 o integrite a transparentnosti veľkoobchodného trhu s energiou (26) . ▐

(89) Je žiaduce uľahčiť malým a stredným podnikom (MSP) prístup ku kapitálu a uľahčiť ďalší rozvoj špecializovaných trhov, ktoré sú zamerané na uspokojovanie potrieb menších a stredných emitentov. Tieto trhy, ktoré sú zvyčajne organizované podľa tejto smernice ako systémy MTF, sú všeobecne známe ako trhy MSP, rastové trhy alebo mladé trhy. Vytvorenie novej podkategórie trhov rastu MSP v rámci kategórie MTF a registrácia týchto trhov by ich mali zviditeľniť a mali by pomôcť vypracovať všeobecné celoeurópske regulačné predpisy pre tieto trhy. Pozornosť by sa mala zamerať na to, ako zabezpečiť budúce právne predpisy pre intenzívnejšiu podporu a presadzovanie využívania tohto trhu, keďže táto nová trieda aktív bude pre investorov atraktívna. Všetky ostatné právne predpisy EÚ týkajúce sa trhu by sa mali aktualizovať s cieľom zmierniť administratívnu záťaž a poskytnúť ďalšie stimuly pre zostavenie zoznamu MSP na rastových trhoch MSP.

(90) Požiadavky vzťahujúce sa na túto novú kategóriu trhov musia zabezpečiť dostatočnú pružnosť, ktorá umožní zohľadniť súčasné spektrum úspešných trhových modelov, ktoré existujú v rámci Európy. Musia dosiahnuť aj správnu rovnováhu medzi zachovaním vysokých úrovní ochrany investorov, ktoré sú podstatné na podporu dôvery investorov v emitentov na týchto trhoch, a znížením zbytočnej administratívnej záťaže emitentov na týchto trhoch. Navrhuje sa, aby sa v delegovaných aktoch alebo technických predpisoch stanovilo viac podrobností o požiadavkách na trhy MSP, napríklad požiadavkách týkajúcich sa kritérií prijatia na obchodovanie na takomto trhu.

(91) Vzhľadom na to, že je dôležité, aby existujúce úspešné trhy neboli nepriaznivo ovplyvnené, pre organizátorov trhov by sa mala zachovať možnosť, aby sa emitenti – MSP mohli rozhodnúť pokračovať v prevádzkovaní takéhoto trhu v súlade s požiadavkami podľa tejto smernice bez potreby žiadať o registráciu ako rastového trhu MSP.

(92) Všetky dôverné informácie prijaté kontaktným miestom jedného členského štátu prostredníctvom kontaktného miesta iného členského štátu by sa nemali považovať iba za vnútroštátne.

(93) Je potrebné posilniť zosúlaďovanie právomocí, ktoré majú k dispozícii príslušné orgány, aby sa rovnakou mierou uplatňovali povinnosti v rámci integrovaného finančného trhu. Spoločný minimálny súbor právomocí v kombinácii s náležitými zdrojmi by mal zaručovať účinnosť dohľadu.

(94) Z hľadiska významného vplyvu a trhového podielu nadobudnutého rôznymi MTF je vhodné zabezpečiť uzavretie primeraných dohôd o spolupráci medzi príslušným orgánom MTF a príslušným orgánom jurisdikcie, v ktorej MTF poskytuje služby. S cieľom zohľadniť očakávaný podobný vývoj by sa toto ustanovenie malo rozšíriť aj na OTF.

(95) V snahe zaistiť dodržiavanie povinností vyplývajúcich z tejto smernice a z nariadenia (EÚ) č. …/… [MiFIR]zo strany investičných spoločností a regulovaných trhov, tých, ktorí účinne kontrolujú svoje činnosti, a členov riadiacich orgánov investičných spoločností a regulovaných trhov a s cieľom zaistiť, aby podliehali podobnému zaobchádzaniu v rámci Európskej únie, by sa od členských štátov malo vyžadovať, aby stanovili administratívne sankcie a opatrenia, ktoré sú účinné, primerané a odradzujúce. Z toho dôvodu by administratívne sankcie a opatrenia stanovené členskými štátmi mali spĺňať určité základné požiadavky vo vzťahu k prijímajúcim subjektom, kritériám, ktoré sa majú zohľadniť pri uplatňovaní sankcie alebo opatrenia, k ich zverejňovaniu, ku kľúčovým právomociam ukladať sankcie a k úrovniam administratívnych peňažných sankcií.

(96) Príslušné orgány by mali byť najmä splnomocnené ukladať peňažné sankcie dosť vysoké na to, aby vyvážili výhody, ktoré možno očakávať, a aby boli dostatočne odrádzajúce aj pre väčšie inštitúcie a ich manažérov.

(97) V snahe zaistiť dôsledné uplatňovanie sankcií vo všetkých členských štátoch by sa od členských štátov malo vyžadovať, aby pri určovaní typu administratívnych sankcií alebo opatrení a výšky administratívnych peňažných sankcií zaistili, že príslušné orgány vezmú do úvahy všetky relevantné okolnosti.

(98) V snahe zaistiť, aby sankcie mali odradzujúci účinok na širokú verejnosť, mali by sa sankcie za bežných okolností zverejňovať, s výnimkou prípadov za určitých presne vymedzených okolností.

(99) Na účely zistenia možných porušení by príslušné orgány mali mať potrebné vyšetrovacie právomoci a mali by vytvoriť účinné a spoľahlivé mechanizmy na podnecovanie oznamovania potenciálnych alebo skutočných porušení vrátane ochrany zamestnancov podávajúcich takéto oznámenia o porušení v rámci ich vlastnej inštitúcie . Týmito mechanizmami by nemali byť dotknuté primerané bezpečnostné opatrenia pre obvinené osoby. Mali by sa ustanoviť primerané postupy na zaistenie práva ohlásenej osoby na obhajobu a na vypočutie pred prijatím konečného rozhodnutia vo vzťahu k nej, ako aj práva požiadať o opravný prostriedok pred súdom proti rozhodnutiu voči nej.

(100) Táto smernica by sa mala týkať administratívnych sankcií aj opatrení v snahe zahrnúť všetky opatrenia uplatňované po spáchaní porušenia, a takých, ktoré sú určené na to, aby sa zabránilo ďalším porušovaniam bez ohľadu na to, či sú podľa vnútroštátneho práva klasifikované ako sankcia alebo opatrenie.

(101) Touto smernicou by nemali byť dotknuté žiadne ustanovenia v právnych predpisoch členských štátov týkajúce sa trestnoprávnych sankcií. Bez toho, aby boli dotknuté právne systémy členských štátov, mali by zabezpečiť, aby v prípade, že existuje podozrenie, že člen správnej rady investičnej spoločnosti alebo organizátora trhu porušil ustanovenia tejto smernice alebo nariadenia (EÚ) č … / … [MiFIR] alebo spáchal priestupok alebo trestný čin vo veci spadajúcej do ich pôsobnosti, mohol byť osobne podrobený trestnému alebo občianskoprávnemu konaniu.

(102) Na účely ochrany klientov a bez toho, aby bolo dotknuté právo zákazníkov podať návrh na súdy, je potrebné, aby členské štáty zabezpečili, že verejné alebo súkromné orgány sú zriadené na účely mimosúdneho urovnávania sporov k tomu, aby spolupracovali pri riešení cezhraničných sporov pri zohľadnení odporúčania Komisie 98/257/ES z 30. marca 1998 o zásadách platných pre orgány príslušné pre mimosúdne urovnávanie spotrebiteľských sporov (27) a odporúčania Komisie 2001/310/ES zo 4. apríla 2001 o zásadách mimosúdnych orgánov zapojených do urovnávania sporov spotrebiteľov vzájomnou dohodou (28). Pri vykonávaní ustanovení týkajúcich sa konaní o sťažnostiach a opravných prostriedkoch v prípade mimosúdneho urovnania sporov by sa malo členským štátom odporučiť, aby využili existujúce mechanizmy cezhraničnej spolupráce, najmä Sieť pre podávanie sťažností v oblasti finančných služieb (FIN-Net).

(103) Každá výmena alebo oznámenie informácií medzi príslušnými orgánmi, inými orgánmi, inštitúciami alebo osobami by sa mali konať v súlade s pravidlami pre odovzdávanie informácií do tretích krajín, ako je ustanovené v smernici 95/46/ES. Každá výmena alebo oznámenie osobných údajov zo strany ESMA s tretími krajinami by mala byť v súlade s pravidlami odovzdávania osobných údajov ustanovenými v nariadení (ES) č. 45/2001.

(104) Je potrebné posilniť ustanovenia o výmene informácií medzi vnútroštátnymi príslušnými orgánmi a povinnosti vzájomnej pomoci a spolupráce, ku ktorej sa zaviazali. V dôsledku zvýšenej cezhraničnej aktivity by si príslušné orgány mali navzájom poskytovať príslušné informácie na vykonávanie svojich úloh, aby sa zabezpečilo účinné uplatňovanie tejto smernice, vrátane situácií, keď by porušením alebo podozrením z porušenia mohli byť dotknuté orgány dvoch alebo viacerých členských štátov. Pri výmene informácií je potrebné prísne zachovávanie služobného tajomstva na zabezpečenie nerušeného oznámenia týchto informácií a ochrany príslušných práv.

(106) Komisii by sa mala udeliť právomoc prijímať akty v súlade s článkom 290 ZFEÚ v súvislosti s podrobnosťami týkajúcimi sa výnimiek, vymedzením určitých definícií, kritériami posudzovania navrhovaných nadobudnutí investičnej spoločnosti, organizačnými požiadavkami na investičné spoločnosti, riadením konfliktov záujmov, povinnosťami týkajúcimi sa výkonu činnosti pri poskytovaní investičných služieb, vykonávaním pokynov za podmienok najvýhodnejších pre klienta, vybavovaním pokynov klientov, transakciami s oprávnenými protistranami, rastovými trhmi MSP, podmienkami posudzovania začiatočného kapitálu spoločností z tretích krajín, opatreniami týkajúcimi sa odolnosti systémov, prerušovačov a elektronického obchodovania, prijatím finančných nástrojov na obchodovanie, pozastavením obchodovania s finančnými nástrojmi a vylúčením finančných nástrojov z obchodovania, prahovými hodnotami na oznamovanie pozícií držaných kategóriami obchodníkov, vysvetlením, čo predstavuje primerané obchodné podmienky pre schválený mechanizmus zverejňovania (APA) na zverejňovanie informácií, pre CTP na poskytovanie prístupu k dátovým tokom a pre schválený mechanizmus podávania správ (ARM) na oznamovanie informácií, vysvetlením podrobností informačnej povinnosti CTP a spoluprácou medzi príslušnými orgánmi. Je osobitne dôležité, aby Komisia počas prípravných prác uskutočnila náležité konzultácie, a to aj na expertnej úrovni. Komisia by pri príprave a vypracovaní delegovaných aktov mala zabezpečiť súbežné, včasné a primerané odosielanie príslušných dokumentov Európskemu parlamentu a Rade.

(107) S cieľom zabezpečiť jednotné podmienky vykonávania tejto smernice by sa mali na Komisiu preniesť vykonávacie právomoci. Tieto právomoci by sa mali týkať prijímania rozhodnutí o skutočnej rovnocennosti právnych rámcov a rámcov dohľadu tretích krajín na poskytovanie služieb spoločnosťami z tretích krajín a mali by sa vykonávať v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (29).

(108) Technickými predpismi v oblasti finančných služieb by sa mala zaistiť súdržná harmonizácia a primeraná ochrana vkladateľov, investorov a spotrebiteľov v celej Európskej únii. Bolo by efektívne a vhodné, aby sa ESMA ako orgánu s vysokošpecializovanými odbornými poznatkami zverila úloha vypracovať návrh regulačných a vykonávacích technických predpisov, ktoré nezahŕňajú politické rozhodnutia a ktoré sa predložia Komisii. Na zabezpečenie konzistentnej ochrany investorov a spotrebiteľov v rámci sektora finančných služieb by mal ESMA svoje úlohy vykonávať pokiaľ možno v úzkej spolupráci s ostatnými dvomi európskymi orgánmi dohľadu v rámci spoločného výboru európskych orgánov dohľadu.

(109) Komisia by mala prijať návrh regulačných technických predpisov vypracovaných ESMA vymedzujúcich kritériá na určovanie toho, či sa činnosť považuje za vedľajšiu k hlavnej činnosti , pokiaľ ide o postupy schvaľovania a zamietania žiadostí o povolenie investičných spoločností, pokiaľ ide o požiadavky na riadiace orgány, pokiaľ ide o nadobúdanie kvalifikovanej účasti, pokiaľ ide o povinnosť vykonávať pokyny za podmienok najvýhodnejších pre klienta, pokiaľ ide o pozastavenie obchodovania s nástrojmi a vylúčenie nástrojov z obchodovania, pokiaľ ide o spoluprácu a výmenu informácií, pokiaľ ide o slobodu poskytovať investičné služby a činnosti, pokiaľ ide o zriadenie pobočky, pokiaľ ide o poskytovanie služieb spoločnosťami z tretích krajín, pokiaľ ide o obmedzenie nadobudnutí určitých komoditných derivátov a ďalšie špecifikovanie kontrol pozícií vzťahujúcich sa na iné komoditné deriváty, pokiaľ ide o postupy schvaľovania a zamietania žiadostí o povolenie poskytovateľov služieb oznamovania údajov, pokiaľ ide o organizačné požiadavky na APA a CTP, a pokiaľ ide o spoluprácu medzi príslušnými orgánmi. Komisia by mala prijať tieto regulačné technické predpisy prostredníctvom delegovaných aktov podľa článku 290 ZFEÚ a v súlade s článkami 10 až 14 nariadenia (EÚ) č. 1095/2010 .

(110) Komisii by sa mala udeliť aj právomoc prijímať návrhy vykonávacích technických predpisov vypracovaných ESMA, pokiaľ ide o postupy schvaľovania a zamietania žiadostí o povolenie investičných spoločností, pokiaľ ide o nadobúdanie kvalifikovanej účasti, pokiaľ ide o proces obchodovania pri finalizácii transakcií v rámci MTF a OTF, pokiaľ ide o pozastavenie obchodovania s nástrojmi a vylúčenie nástrojov z obchodovania, pokiaľ ide o slobodu poskytovať investičné služby a činnosti, pokiaľ ide o zriadenie pobočky, pokiaľ ide o poskytovanie služieb spoločnosťami z tretích krajín, pokiaľ ide o podávanie správ o pozíciách podľa jednotlivých kategórií obchodníkov, pokiaľ ide o poskytovanie informácií ESMA, pokiaľ ide o povinnosť spolupracovať, pokiaľ ide o spoluprácu medzi príslušnými orgánmi, pokiaľ ide o výmenu informácií, a pokiaľ ide o konzultácie pred udelením povolenia. Komisia by mala prijať tieto vykonávacie technické predpisy prostredníctvom vykonávacích aktov podľa článku 291 ZFEÚ a v súlade s článkom 15 nariadenia (EÚ) č. 1095/2010.

(111) Komisia by mala predložiť Európskemu parlamentu a Rade správu, v ktorej sa posudzuje fungovanie organizovaných obchodných systémov, fungovanie režimu rastových trhov MSP, vplyv požiadaviek týkajúcich sa automatizovaného obchodovania a vysokofrekvenčného obchodovania, skúsenosti s mechanizmom zákazu určitých produktov alebo praktík a vplyv opatrení týkajúcich sa trhov s komoditnými derivátmi.

(112) Keďže cieľ tejto smernice vytvoriť integrovaný finančný trh, na ktorom by boli investori účinne chránení a bola by zabezpečená efektívnosť a integrita celého trhu, si vyžaduje vytvorenie spoločných regulačných požiadaviek týkajúcich sa investičných spoločností, kdekoľvek sú v Európskej únii povolené, a upravujúcich fungovanie regulovaných trhov a iných obchodných systémov, tak aby sa zabránilo tomu, aby neprehľadnosť alebo narušenie na jednom trhu spôsobila narušenie efektívnej prevádzky európskeho finančného systému ako celku. A keďže tento cieľ možno vzhľadom na ich rozsah a účinky tejto smernice lepšie dosiahnuť na úrovni Únie, Únia môže prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie tohto cieľa.

(113) Zriadenie konsolidovaného informačného systému pre nástroje iné ako nástroje vlastného imania sa z hľadiska vykonávania považuje za zložitejšie ako zriadenie konsolidovaného informačného systému pre nástroje vlastného imania, pričom s týmto druhým systémom by potenciálni poskytovatelia mali mať možnosť získať určité skúsenosti pred jeho vybudovaním. V záujme uľahčenia riadneho zavedenia konsolidovaného informačného systému pre nástroje iné ako nástroje vlastného imania je preto vhodné pre uplatňovanie vnútroštátnych opatrení transponujúcich príslušné ustanovenie stanoviť neskorší dátum. Je však vhodné teraz umožniť vypracovať verejné riešenie, ak komerčné riešenie nevedie k včasnému zavedeniu účinného a komplexného konsolidovaného informačného systému.

(113a) S cieľom ďalej rozvinúť rámec Únie upravujúci cenné papiere by Komisia mala predložiť návrh nariadenia o právnych predpisoch týkajúcich sa cenných papierov s podrobnejšou definíciou úschovy a správy finančných nástrojov a v súčinnosti s ESMA, európskym orgánom dohľadu (Európskym orgánom pre bankovníctvo) a Európskym výborom pre systémové riziká by mala tiež podporovať prácu na štandardizácii identifikátorov a odosielania správ s cieľom umožniť analýzu transakcie v takmer reálnom čase a určovanie komplexných produktových štruktúr, ako sú produkty obsahujúce deriváty alebo repo.

(114) Táto smernica rešpektuje základné práva a dodržiava zásady uznané v Charte základných práv Európskej únie, najmä právo na ochranu osobných údajov, právo na vykonávanie činnosti, právo na ochranu spotrebiteľov, právo na účinnú nápravu a spravodlivý proces, právo nebyť stíhaný alebo potrestaný dvakrát za ten istý trestný čin, a musí sa vykonávať v súlade s týmito právami a zásadami,

(114a) Konzultovalo sa s Európskym dozorným úradníkom pre ochranu údajov,

PRIJALI TÚTO SMERNICU:

HLAVA I

VYMEDZENIE POJMOV A ROZSAH PÔSOBNOSTI

Článok 1

Rozsah pôsobnosti

1. Táto smernica sa vzťahuje na investičné spoločnosti, regulované trhy, poskytovateľov služieb oznamovania údajov a spoločnosti z tretích krajín poskytujúce investičné služby alebo činnosti v Európskej únii.

2. V tejto smernici sa ustanovujú požiadavky týkajúce sa:

a) udeľovania povolení investičným spoločnostiam a podmienok výkonu ich činnosti;

b) poskytovania investičných služieb alebo činností spoločnosťami z tretích krajín so zriadenou pobočkou;

c) udeľovania povolení regulovaným trhom a výkonu ich činnosti;

d) udeľovania povolení poskytovateľom služieb oznamovania údajov a výkonu ich činnosti a

e) dohľadu, spolupráce a presadzovania príslušnými orgánmi.

3. Táto smernica sa tiež vzťahuje na úverové inštitúcie, ktorým bolo udelené povolenie podľa smernice 2006/48/ES, ak poskytujú jednu alebo viac investičných služieb a/alebo vykonávajú investičné činnosti a na úverové inštitúcie a investičné spoločnosti , ak predávajú alebo poskytujú poradenstvo klientom v súvislosti s inými vkladmi ako vkladmi s výnosom, ktorý sa stanovuje vo vzťahu k úrokovej miere (štruktúrované vklady) .

▐

3a. Nasledujúce ustanovenia sa vzťahujú aj na poisťovne a sprostredkovateľov poistenia vrátane viazaných sprostredkovateľov poistenia oprávnených alebo registrovaných podľa smernice 2002/83/ES Európskeho parlamentu a Rady z 5. novembra 2002 o životnom poistení (30), smernice 2002/92/ES alebo smernice 2009/138/ES, pokiaľ klientom predávajú investície založené na poistení, alebo im v tejto súvislosti poskytujú poradenstvo:

— článok 16 ods. 3;

— články 23 až 26; a

— články 69 až 80 a 83 až 91, podľa potreby, aby mohli príslušné orgány uplatniť články uvedené v prvej a druhej zarážke v súvislosti s investíciami založenými na poistení.

Článok 2

Výnimky

1. Táto smernica sa nevzťahuje na:

a) poisťovne alebo podniky vykonávajúce zaisťovanie alebo retrocesné činnosti uvedené v smernici 2009/138/ES, s výnimkou článku 1 ods. 3a ;

b) osoby poskytujúce investičné služby výlučne pre svoje materské podniky, pre svoje dcérske podniky alebo pre dcérske podniky svojich materských podnikov;

c) osoby poskytujúce investičnú službu, ak je táto služba poskytovaná príležitostným spôsobom v rámci profesijnej činnosti a ak je táto činnosť regulovaná právnymi predpismi alebo správnymi ustanoveniami ▐;

d) osoby, ktoré neposkytujú žiadne iné investičné služby alebo činnosti ako obchodovanie na vlastný účet, pokiaľ i) nie sú tvorcami trhu; ii) nie sú členmi alebo účastníkmi regulovaného trhu alebo MTF alebo nemajú priamy trhový prístup na miesto obchodovania ; iia) sa nezúčastňujú na algoritmickom obchodovaní; iib) sa vzhľadom na rozsah ich obchodných činností príslušný orgán nedomnieva, že majú významné zastúpenie na trhu; alebo iii) neobchodujú na vlastný účet pri vykonávaní pokynov klienta. Osoby , ktoré sú oslobodené podľa písmena i), tiež nemusia spĺňať podmienky stanovené v tomto písmene, aby boli oslobodené. Toto oslobodenie sa vzťahuje na osoby, ktoré pri obchodovaní s emisnými kvótami neposkytujú žiadne investičné služby alebo nevyvíjajú inú činnosť ako obchodovanie na vlastný účet a nevykonávajú pokyny klienta a ktorí vlastnia alebo priamo organizujú inštalácie v zmysle smernice 2003/87/ES;

e) osoby, ktoré poskytujú investičné služby pozostávajúce výlučne zo správy zamestnaneckých podielových systémov;

f) osoby, ktoré poskytujú investičné služby, ktoré pozostávajú iba zo správy zamestnaneckých podielových systémov a poskytovania investičných služieb výlučne pre svoje materské podniky, pre svoje dcérske podniky alebo pre iné dcérske podniky svojich materských podnikov;

g) členov Európskeho systému centrálnych bánk (ESCB) a iné vnútroštátne orgány vykonávajúce podobné funkcie v Európskej únii, iné orgány verejnej moci poverené alebo podieľajúce sa na správe verejného dlhu v Európskej únii a medzinárodných organizáciách, ktorých členmi sú tri alebo viaceré členské štáty a ktoré sú poverené riadením verejného dlhu alebo do tohto riadenia zasahujú ;

h) podniky kolektívneho investovania a penzijné fondy, či už sú koordinované na úrovni Európskej únie alebo nie, a na depozitárov a správcov takýchto podnikov;

i) osoby, ktoré: i) obchodujú s finančnými nástrojmi na vlastný účet, okrem osôb obchodujúcich na vlastný účet pri vykonávaní pokynov klienta ▐, ii) poskytujú investičné služby iné ako obchodovanie na vlastný účet, výlučne svojim materským podnikom, svojim dcérskym podnikom alebo iným dcérskym podnikom svojich materských podnikov alebo iii) poskytujú investičné služby iné ako obchodovanie na vlastný účet v oblasti komoditných derivátov alebo derivátových kontraktov zahrnutých v prílohe I oddiele C bode 10 alebo emisných kvót alebo ich derivátov klientom v rámci svojej hlavnej obchodnej činnosti, za predpokladu, že vo všetkých prípadoch: — ide o vedľajšiu činnosť k ich hlavnej činnosti pri posúdení na konsolidovanom alebo nekonsolidovanom skupinovom základe a že táto hlavná činnosť nie je poskytovaním investičných služieb v zmysle tejto smernice alebo bankových služieb podľa smernice 2006/48/ES alebo vystupuje ako tvorca trhu v súvislosti s komoditnými derivátmi ; — každoročne oznamujú dotknutému príslušnému orgánu základ, podľa ktorého považujú svoju činnosť podľa bodov i), ii) a iii) za vedľajšiu k ich hlavnej činnosti ;

j) osoby poskytujúce investičné poradenstvo popri uskutočňovaní inej profesijnej činnosti, na ktorú sa nevzťahuje táto smernica za predpokladu, že poskytovanie takéhoto poradenstva nie je osobitne odmeňované; ▐

l) združenia zriadené dánskymi a fínskymi penzijnými fondmi s výlučným cieľom správy majetku penzijných fondov, ktoré sú členmi týchto združení;

m) „agenti di cambio“, ktorých činnosti a funkcie sú upravené článkom 201 talianskeho zákonného dekrétu č. 58 z 24. februára 1998;

n) prevádzkovateľ prenosovej sústavy/prevádzkovateľ prepravnej siete v zmysle vymedzenia v článku 2 ods. 4 smernice 2009/72/ES alebo článku 2 ods. 4 smernice 2009/73/ES pri vykonávaní svojich úloh podľa uvedených smerníc alebo podľa nariadenia (ES) č. 714/2009 alebo nariadenia (ES) č. 715/2009 alebo podľa sieťových predpisov alebo usmernení prijatých podľa uvedených nariadení.

2. Práva priznané touto smernicou sa nevzťahujú na poskytovanie služieb protistranou v transakciách, ktoré vykonávajú orgány verejnej moci spravujúce verejný dlh alebo členovia ESCB vykonávajúci svoje úlohy, ako je ustanovené v ZFEÚ a stanovách ESCB a Európskej centrálnej banky (ECB), alebo plniaci podobné funkcie v súlade s vnútroštátnym právom.

3. Komisia prijíma v súlade s článkom 94 delegované akty týkajúce sa opatrení v súvislosti s výnimkou podľa ods. 1 písm. c) s cieľom objasniť , kedy sa činnosť poskytuje príležitostne.

▐

3a. ESMA vypracuje návrh regulačných technických predpisov s cieľom vymedziť kritériá na určenie toho, či je činnosť vedľajšia k hlavnej činnosti, pričom zohľadní minimálne:

a) rozsah, v akom možno činnosť objektívne zmerať pri znižovaní rizík priamo spojených s komerčnou činnosťou alebo finančným zabezpečovaním likvidity;

b) potrebu, aby vedľajšie činnosti predstavovali menšiu časť činností na skupinovej úrovni a na úrovni subjektu, pokiaľ sa tieto služby poskytujú len členom tej istej skupiny;

c) rozsah činnosti v pomere k hlavným činnostiam a význam činnosti na relevantných trhoch;

d) snahu o obmedzenie čistého vystavenia úverovému riziku na nesystematicky významnej úrovni;

e) rozsah trhového rizika súvisiaceho s činnosťou týkajúcou sa trhového rizika vyplývajúceho z hlavnej činnosti;

f) systémová relevantnosť súhrnu čistých pozícií a expozícií nefinančnej protistrany v súlade s článkom 10 nariadenia Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych zmluvných stranách a archívoch obchodných údajov (31).

ESMA predloží návrh týchto regulačných technických predpisov Komisii do […] (32).

Komisii sa udeľuje právomoc prijímať regulačné technické predpisy uvedené v prvom pododseku v súlade s článkami 10 až 14 nariadenia (EÚ) č. 1095/2010.

Článok 3

Voliteľné výnimky

1. Členské štáty sa môžu rozhodnúť neuplatňovať túto smernicu na žiadne osoby, pre ktoré sú domovským členským štátom za predpokladu, že činnosti týchto osôb sú povolené a regulované na vnútroštátnej úrovni, ak tieto osoby:

a) nemajú oprávnenie držať peňažné prostriedky alebo cenné papiere klientov a ktoré sa z tohto dôvodu nikdy nemôžu dostať do debetnej pozície voči svojim klientom;

b) nemajú oprávnenie poskytovať žiadnu investičnú službu okrem poskytovania investičného poradenstva, s prijatím a postúpením alebo bez prijatia a postúpenia pokynov týkajúcich sa prevoditeľných cenných papierov a podielov podnikov kolektívneho investovania a prijímania a postúpenia pokynov týkajúcich sa prevoditeľných cenných papierov a podielov podnikov kolektívneho investovania na podnet klienta; a

c) počas poskytovania tejto služby majú oprávnenie postúpiť pokyny iba: (i) investičným spoločnostiam, ktorým bolo udelené povolenie v súlade s touto smernicou; (ii) úverovým inštitúciám, ktorým bolo udelené povolenie v súlade so smernicou 2006/48/ES; (iii) pobočkám investičných spoločností alebo úverových inštitúcií, ktorým bolo udelené povolenie v tretej krajine a ktoré podliehajú a spĺňajú prudenciálne pravidlá považované príslušnými orgánmi aspoň za také prísne, ako sú ustanovené v tejto smernici, v smernici 2006/48/ES alebo v smernici 2006/49/ES; (iv) podnikom kolektívneho investovania, ktorým bolo na základe právnych predpisov členského štátu udelené povolenie na predaj podielov verejnosti a správcom takýchto podnikov; (v) investičným spoločnostiam s pevným základným imaním, ako je definované v článku 15 ods. 4 Druhej smernice 77/91/EHS z 13. decembra 1976 o koordinácii ochranných opatrení, ktoré členské štáty vyžadujú od obchodných spoločností na ochranu záujmov spoločníkov a tretích osôb v zmysle druhého odseku článku 58 zmluvy, pokiaľ ide o zakladanie akciových spoločností, udržiavanie a zmenu ich základného imania, s cieľom dosiahnuť rovnocennosť týchto opatrení (33), ktorých cenné papiere sú kótované, alebo sa s nimi obchoduje na regulovanom trhu v členskom štáte;

1a. Vnútroštátne režimy by mali uložiť týmto osobám uvedeným v odseku 1 požiadavky, ktoré sú aspoň obdobou nasledujúcich požiadaviek podľa tejto smernice so zreteľom na ich veľkosť, rizikový profil a právnu formu :

a) podmienok a postupov týkajúcich sa povolenia a priebežného dohľadu, ako sa stanovuje v článku 5 ods. 1 a 3, článkoch 7, 8, 9, 10, 21, 22 a 23 a príslušných vykonávacích opatrení, ktoré prijala Komisia prostredníctvom delegovaných aktov v súlade s článkom 94 ;

b) pravidiel výkonu činnosti, ako sa stanovuje v článku 24 ods. 1, 2, 3, 5, článku 25 ods. 1, 4 a 5, a príslušných vykonávacích opatrení v smernici 2006/73/ES;

c) organizačných požiadaviek podľa článku 16 ods. 3 a delegovaných aktov prijatých Komisiou v súlade s článkom 94.

1b. Členské štáty požadujú, aby osoby vylúčené z rozsahu pôsobnosti tejto smernice podľa odseku 1 boli kryté v rámci systému náhrad pre investorov uznaného v súlade so smernicou 97/9/ES Európskeho parlamentu a Rady z 3. marca 1997 o systémoch náhrad pre investorov (34) alebo v rámci systému zabezpečujúceho rovnocennú ochranu svojich klientov. Členské štáty môžu schváliť poistenie zodpovednosti za škodu ako alternatívne krytie, ak je to vhodné a primerané so zreteľom na veľkosť, rizikový profil a právny charakter osôb vylúčených z pôsobnosti tejto smernice podľa odseku 1. Členské štáty zabezpečia, aby osoby, ktoré sú vylúčené z pôsobnosti tejto smernice podľa odseku 1 a ktoré predávajú finančné nástroje retailovým klientom alebo poskytujú investičné poradenstvo alebo správu portfólia retailovým klientom, museli dodržiavať pravidlá ochrany investorov, ktoré zodpovedajú ustanoveniam článku 16 ods. 6 a 7 a článkov 24 a 25.

2. Osoby vyňaté s pôsobnosti tejto smernice podľa odseku 1 nevyužívajú právo poskytovať služby a/alebo činnosti alebo zakladať pobočky podľa článkov 36 a 37.

3. Členské štáty oznamujú Komisii a ESMA, či uplatnia možnosť podľa tohto článku, a zabezpečujú, aby sa v každom povolení udelenom v súlade s odsekom 1 uviedlo, že bolo udelené podľa tohto článku.

4. Členské štáty oznamujú ESMA ustanovenia vnútroštátneho práva, ktoré sú obdobou požiadaviek tejto smernice uvedených v odseku 1.

Článok 4

Vymedzenie pojmov

1. Na účely tejto smernice sa uplatňuje vymedzenie pojmov stanovené v článku 2 nariadenia (EÚ) č. …/… [MiFIR].

2. Uplatňuje sa aj toto vymedzenie pojmov:

(1) "investičné služby a činnosti" znamená všetky služby a činnosti uvedené v časti A prílohy I týkajúce sa akéhokoľvek nástroja uvedeného v oddiele C prílohy I. Komisia prijme delegované akty v súlade s článkom 94 a opatrenia, ktorými sa spresnia: — derivátových kontraktov uvedených v bode 7 oddielu C prílohy I, ktoré majú vlastnosti iných derivátových finančných nástrojov okrem iného podľa toho, či sú zúčtované a vyrovnané prostredníctvom uznávaného zúčtovacieho strediska, alebo podliehajú obvyklým výzvam na úhradu, — derivátové kontrakty uvedené v bode 10 oddielu C prílohy I, ktoré majú vlastnosti iných derivátových finančných nástrojov okrem iného vzhľadom na to, či sú obchodované na regulovanom trhu alebo MTF, či sú zúčtované alebo vyrovnané prostredníctvom uznávaného zúčtovacieho strediska, alebo či podliehajú obvyklým výzvam na úhradu;

(2) „vedľajšia služba“ znamená služby uvedené v oddiele B prílohy I;

(3) "investičné poradenstvo" znamená poskytovanie osobných odporúčaní klientovi buď na jeho žiadosť, alebo na základe iniciatívy investičnej spoločnosti v súvislosti s jednou alebo viacerými transakciami týkajúcimi sa finančných nástrojov;

(4) „vykonanie pokynu v mene klientov“ znamená konanie s cieľom uzavrieť zmluvy na nákup alebo predaj jedného alebo viacerých finančných nástrojov v mene klientov; Vykonanie pokynov zahŕňa uzavretie zmlúv na predaj finančných nástrojov emitovaných úverovou inštitúciou alebo investičnou spoločnosťou v čase ich emisie;

(5) „obchodovanie na vlastný účet“ znamená obchodovanie za vlastný kapitál, ktorého výsledkom je uzavretie transakcií s jedným alebo viacerými finančnými nástrojmi;

(6) „tvorca trhu“ znamená osobu, ktorá neustále prejavuje na finančných trhoch svoj záujem obchodovať na vlastný účet tým, že kupuje a predáva finančné nástroje za vlastný kapitál ▐;

(7) "správa portfólia" znamená správu portfólií v súlade s oprávneniami udelenými klientmi na základe voľného uváženia pre jednotlivých klientov, ak tieto portfóliá obsahujú jeden alebo viac finančných nástrojov;

(8) „klient“ znamená každú fyzickú alebo právnickú osobu, pre ktorú investičná spoločnosť poskytuje investičné alebo vedľajšie služby;

(9) "profesionálny klient" znamená klienta, ktorý spĺňa kritériá ustanovené v prílohe II;

(10) „retailový klient“ znamená klienta, ktorý nie je profesionálnym klientom;

(11) „rastový trh MSP“ znamená MTF, ktorý je registrovaný ako rastový trh MSP v súlade s článkom 35;

(12) „malý a stredný podnik“ znamená podnik, ktorého priemerná trhová kapitalizácia je nižšia ako 200 000 000 EUR ;

(13) "limitovaný pokyn" znamená pokyn kupovať alebo predávať finančný nástroj v rámci určeného cenového limitu alebo výhodnejšie a v konkrétnom objeme;

(14) „finančný nástroj“ znamená tie nástroje, ktoré sú uvedené v oddiele C prílohy I;

(15) "nástroje peňažného trhu" znamenajú tie druhy nástrojov, s ktorými sa bežne obchoduje na peňažnom trhu,